3. การประกอบธุรกิจของแต่ละสายผลิตภัณฑ์

1.  บริการสื่อสารดาวเทียมและบริการที่เกี่ยวเนื่อง

บริการสื่อสารดาวเทียม และบริการที่เกี่ยวเนื่อง ดำเนินการโดย บมจ.ชินแซทเทลไลท์ และ บมจ.
ซีเอส ล็อกซอินโฟ

1.  บริการสื่อสารดาวเทียมและบริการที่เกี่ยวเนื่อง ดำเนินการโดย บมจ. ชินแซทเทลไลท์

3.1.1.1 ลักษณะของบริการ

บริการให้เช่าวงจรดาวเทียมหรือทรานสพอนเดอร์ (Conventional Satellite Transponder
Services)

การบริการให้เช่าวงจรดาวเทียมหรือทรานสพอนเดอร์ (Transponder)
ซึ่งเป็นอุปกรณ์อิเล็กทรอนิกส์ที่ติดอยู่ในตัวดาวเทียม
ทำหน้าที่ในการรับสัญญาณจากสถานีภาคพื้นดินผ่านจานสายอากาศ
และนำสัญญาณนั้นมาแปลงความถี่ให้ต่ำลงและขยายสัญญาณให้มีกำลังแรงขึ้นเพื่อส่งสัญญาณกลับมาสู่สถานีรับสัญญาณปลายทางบนพื้นโลก
ณ ตำแหน่งใดๆ ภายใต้พื้นที่ครอบคลุม (Footprint) ของดาวเทียมไทยคม
เพื่อให้ผู้ใช้บริการสามารถเชื่อมต่อการสื่อสารในระยะทางที่ห่างไกล
หรือสำหรับการสื่อสารแบบกระจายสู่ผู้รับจำนวนมาก (Broadcasting)
ซึ่งการส่งสัญญาณผ่านดาวเทียมนี้
จะช่วยลดค่าใช้จ่ายของผู้ใช้บริการในการสร้างเครือข่ายภาคพื้นดินจำนวนมากเพื่อให้ครอบคลุมพื้นที่เป็นบริเวณกว้างหรือครอบคลุมหลายประเทศ
เช่น การเดินสายใยแก้วนำแสงหรือการตั้งเสาไมโครเวฟ เป็นต้น

บริษัทฯ
เป็นผู้ทำหน้าที่ดูแลดาวเทียมและบริหารองค์ประกอบของระบบการสื่อสารผ่านดาวเทียมให้สามารถใช้งานได้
และสามารถให้บริการแก่ผู้ใช้ได้เป็นอย่างดี
โดยองค์ประกอบของการสื่อสารผ่านดาวเทียมจะประกอบไปด้วย

-   ดาวเทียมไทยคม

ปัจจุบันบริษัทฯ ได้จัดส่งดาวเทียมไทยคม 1A ไทยคม 2 และ ไทยคม 3
ขึ้นสู่วงโคจรและให้บริการแก่ผู้ใช้จำนวนมากทั้งในและต่างประเทศ
รายละเอียดคุณสมบัติของดาวเทียมแต่ละดวง มีดังต่อไปนี้

ตารางเปรียบเทียบดาวเทียมไทยคม 1A ไทยคม 2 และไทยคม 3

+----------------+------------------------+----------------------------+
| ย่านความถี่       | ไทยคม 1A และ ไทยคม 2   | ไทยคม 3*                   |
+================+========================+============================+
| C-Band ภูมิภาค   | 10 ช่องสัญญาณต่อดวง       | 18 ช่องสัญญาณ                |
+----------------+------------------------+----------------------------+
| พื้นที่ครอบคลุม     | เขตประเทศไทย           | เขตประเทศไทย ภูมิภาคอินโดจีน   |
|                | ภูมิภาคอินโดจีน            |                            |
|                |                        | และอินเดีย                   |
|                | และแถบเอเชียตอนเหนือ     |                            |
+----------------+------------------------+----------------------------+
| C-Band ทั่วโลก   | - ไม่มี -                | 6 ช่องสัญญาณ                 |
+----------------+------------------------+----------------------------+
| พื้นที่ครอบคลุม     | - ไม่มี -                | เขตทวีป แอฟริกา ยุโรป เอเชีย   |
|                |                        | และออสเตรเลีย               |
+----------------+------------------------+----------------------------+
| Ku-Band        | 2 ช่องสัญญาณต่อดวง        | 7 ช่องสัญญาณ                 |
| เฉพาะจุด        |                        |                            |
+----------------+------------------------+----------------------------+
| พื้นที่ครอบคลุม     | เขตป                   | เขตประเทศไทยและภูมิภาคอินโดจีน |
|                | ระเทศไทยและภูมิภาคอินโดจีน |                            |
+----------------+------------------------+----------------------------+
| Ku-Band        | - ไม่มี -                | 4 ช่องสัญญาณ                 |
| เป็นได้ทั้งแบบห    |                        |                            |
| มุนได้และเฉพาะจุด |                        |                            |
+----------------+------------------------+----------------------------+
| พื้นที่ครอบคลุม     | - ไม่มี -                | เขตประเทศไทย ภูมิภาคอินโดจีน   |
|                |                        | และอินเดีย                   |
+----------------+------------------------+----------------------------+
| Ku-Band        | - ไม่มี -                | 3 ช่องสัญญาณ                 |
| แบบหมุนได้       |                        |                            |
+----------------+------------------------+----------------------------+
| พื้นที่ครอบคลุม     | - ไม่มี -                | เขตประเทศไทย ภูมิภาคอินโดจีน   |
|                |                        | และอินเดีย                   |
+----------------+------------------------+----------------------------+
| ผู้ผลิต (ประเทศ)  | Hughes (สหรัฐอเมริกา)    | Aerospatiale (ฝรั่งเศส)      |
+----------------+------------------------+----------------------------+
| รุ่น             | HS-376                 | Spacebus 3000              |
+----------------+------------------------+----------------------------+
| อายุการใช้งาน    | 15 ปี                   | 14 ปี                       |
+----------------+------------------------+----------------------------+
| จัดส่งสู่วงโคจร    | 2536 และ 2537 ตามลำดับ  | 2540                       |
+----------------+------------------------+----------------------------+

* หลังจากเหตุขัดข้องระบบพลังงานของไทยคม 3 ณ วันที่ 7 กุมภาพันธ์ 2546 ไทยคม 3
เปิดให้บริการ Ku-Band จำนวน 5 ช่องสัญญาณ (เดิมมี 14 ช่องสัญญาณ 9 ช่องสัญญาณ
ถูกปิดหลังจากเหตุขัดข้อง) ต่อมาในเดือนมิถุนายน 2547 บริษัทฯ ได้ทำการเปิด ช่องสัญญาณ
Ku-Band ของไทยคม 3 เพิ่ม 1 ช่อง เพื่อให้บริการแก่ผู้ให้บริการแพร่กระจายสัญญาณ
โดยการเปิดช่องสัญญาณในครั้งนี้ บริษัทฯ ได้ทำการปิดช่องสัญญาณ C-Band ไทยคม 3 จำนวน 3
ช่อง โดยดาวเทียมไทยคม 3 มีอายุการใช้งานคงเหลือตามบัญชี ณ สิ้นปี 2548 เป็นเวลา 2 ปี

จำนวนช่องสัญญาณและอัตราการใช้งานของช่องสัญญาณของดาวเทียมไทยคม 1A ไทยคม 2 และ
ไทยคม 3

+---------------------------+-------------+-------------+-------------+
|                           | 2546        | 2547        | 2548        |
+---------------------------+-------------+-------------+-------------+
| จำนวนช่องสัญญาณ (ช่อง)       | 43          | 40          | 40          |
|                           |             |             |             |
| C-Band*                   | 9           | 10          | 10          |
|                           |             |             |             |
| Ku-Band                   |             |             |             |
+---------------------------+-------------+-------------+-------------+
| อัตราการใช้งาน (ร้อยละ)      | 70%         | 71%         | 72%         |
|                           |             |             |             |
| C-Band                    | 100%        | 100%        | 100%        |
|                           |             |             |             |
| Ku-Band                   |             |             |             |
+---------------------------+-------------+-------------+-------------+

* ไม่นับรวมช่องสัญญาณ C-Band
ที่ให้กระทรวงเทคโนโลยีสารสนเทศและการสื่อสารใช้โดยไม่คิดค่าบริการจำนวน 1 ช่องสัญญาณ

ดาวเทียมไทยคม 1A และ ไทยคม 2 มีศักยภาพในการแข่งขันในแถบภูมิภาคอินโดจีน
โดยต่อมาบริษัทฯ ได้จัดส่ง ดาวเทียมไทยคม 3 ขึ้นสู่วงโคจรทำให้บริษัทฯ
มีศักยภาพในการแข่งขันในต่างประเทศมากขึ้น โดยจะเน้นการตลาดในแถบเอเชียแปซิฟิกเป็นหลัก

-   สถานีควบคุมดาวเทียมไทยคม

ทำหน้าที่วัดค่าสัญญาณต่างๆ ของดาวเทียมที่จำเป็นต่อการควบคุมการทำงานของดาวเทียม
และติดตาม ควบคุมการทำงานของดาวเทียมโดยการส่งสัญญาณจากสถานีควบคุมภาคพื้นดิน
ตลอดจนทำหน้าที่เฝ้าดูผลหลังจากการออกคำสั่งควบคุมการทำงานของดาวเทียม
และยังสามารถตรวจสอบผลการใช้งานทรานสพอนเดอร์แต่ละวงจรได้ว่าการใช้งานของผู้ใช้ในแต่ละวงจรนั้นมีประสิทธิภาพหรือมีการรบกวนกันหรือไม่

บริการระบบไอพีสตาร์ (IPSTAR System)

บริษัทฯ เริ่มดำเนินกิจกรรมทางการตลาดของบริการไอพีสตาร์ในปี 2544
โดยในระยะแรกจะเป็นการให้บริการอุปกรณ์ปลายทางภาคพื้นดินไอพีสตาร์ที่สามารถใช้กับดาวเทียมไทยคมและดาวเทียมอื่นๆ
โดยที่บริการประเภทนี้เป็นเทคโนโลยีใหม่ที่จะช่วยเพิ่มประสิทธิภาพการรับส่งข้อมูลผ่านทรานสพอนเดอร์ได้มากกว่าการรับส่งข้อมูลปกติ
ดังนั้นบริการระบบไอพีสตาร์จึงเป็นการเพิ่มประสิทธิภาพของระบบดาวเทียมปัจจุบันและมีส่วนช่วยลดต้นทุนการบริการ
หลังจากที่บริษัทฯ ประสบความสำเร็จในการยิงดาวเทียมไอพีสตาร์ขึ้นสูวงโคจรในวันที่ 11 สิงหาคม
2548 บริษัทฯ ได้เริ่มให้บริการดาวเทียมไทยคม 4 (ไอพีสตาร์)
โดยใช้ควบคู่กับอุปกรณ์ปลายทางภาคพื้นดินไอพีสตาร์
โดยบริการประเภทนี้จะทำให้ได้ประสิทธิภาพในการรับส่งสัญญาณเพิ่มขึ้นเป็นอย่างมาก
เนื่องจากดาวเทียม ไทยคม 4 ใช้เทคโนโลยีการกระจายคลื่นแบบรังผึ้ง
สามารถนำความถี่กลับมาใช้งานใหม่ได้อย่างมีประสิทธิภาพ ซึ่งสามารถรับส่งข้อมูลได้ถึง 45 Gbps
มากกว่าดาวเทียมทั่วไปถึง 20 เท่า
และยังทำให้สามารถรองรับความต้องการใช้งานอินเตอร์เน็ตความเร็วสูงจำนวนมากนับล้านคน
ทั้งระดับผู้บริโภครายย่อยไปจนถึงระดับองค์กรทั้งผู้ให้บริการอินเตอร์เน็ตและโทรคมนาคม

ข้อมูลเบื้องต้นด้านเทคนิคของดาวเทียมไทยคม 4(ไอพีสตาร์)

+------------------+---------------------------------------------------+
| คุณสมบัติ           | รายละเอียด                                         |
+------------------+---------------------------------------------------+
| ดาวเทียม          | -   ดาวเทียมแบบวงโคจรค้างฟ้า                         |
|                  |                                                   |
|                  | -   อายุใช้งาน 12 ปี                                 |
+------------------+---------------------------------------------------+
| ตำแหน่ง           | -   119.5^(o) ตะวันออก                             |
+------------------+---------------------------------------------------+
| Ba               | -   45 Gbps (25/20) Forward & Return Bandwidth    |
| ndwidth Capacity |     ครอบคลุมพื้นที่สำหรับผู้ใช้บริการ 13 ล้านคนในปี 2551      |
|                  |                                                   |
|                  | -   ใช้จานสายอากาศขนาด 75-120cm.                   |
|                  |                                                   |
|                  | -   เทียบได้เท่ากับ 20 เท่าของดาวเทียมปัจจุบัน             |
+------------------+---------------------------------------------------+
| ชนิดขอ            | -   Ka-band แบบ SPOT BEAM                         |
| ง Beams ที่ให้บริการ |                                                   |
|                  | -   สำหรับสถานีควบคุมเครือข่ายภาคพื้นดิน 18 แห่ง           |
|                  |                                                   |
|                  | -   ครอบคลุมพื้นที่ให้บริการ Ku-band มากที่สุด              |
|                  |                                                   |
|                  | -   มีความกว้างของช่องสัญญาณ (Bandwidth Capacity)     |
|                  |     มากที่สุด สำหรับดาวเทียม 1 ดวง                     |
|                  |                                                   |
|                  | -   SPOT BEAM: 84 beams                           |
|                  |                                                   |
|                  | -   SHAPED Beams: 3 beams                         |
|                  |                                                   |
|                  | -   BROADCAST Beam: 7 beams                       |
+------------------+---------------------------------------------------+

ผลิตภัณฑ์อุปกรณ์ปฏิบัติการภาคพื้นดินไอพีสตาร์ (IPSTAR Ground System)

อุปกรณ์ปฏิบัติการภาคพื้นดินไอพีสตาร์สามารถแบ่งออกได้เป็น 2 ชนิดหลักๆ คือ เกตเวย์ไอพีสตาร์
(IPSTAR Gateway) และอุปกรณ์รับส่งสัญญาณปลายทางไอพีสตาร์ (IPSTAR User Terminal)

เกตเวย์ไอพีสตาร์ (IPSTAR Gateway)

เกตเวย์ไอพีสตาร์ (IPSTAR Gateway)
ถูกออกแบบขึ้นเพื่อให้มีความสามารถรองรับการทำงานได้หลายระบบงาน (Applications)
และสามารถรองรับการให้บริการติดต่อสื่อสารแบบบรอดแบนด์ที่เข้าถึงผู้ใช้บริการไม่ว่าจะเป็นกลุ่มลูกค้าองค์กร
ผู้ให้บริการอินเตอร์เน็ต (ISP) หรือผู้ใช้บริการทั่วไป
บริการดังกล่าวนี้จะรวมถึงการให้บริการอินเตอร์เน็ต การให้บริการเครือข่ายภายในองค์กร
(Intranet Network) การประชุมทางไกล (Videoconference) การแพร่ภาพและเสียง
(Broadcast and Multicast Multimedia) การให้บริการรับส่งข้อมูล (Transaction
Service) และการให้บริการโทรศัพท์ (Telephony) ทั้งนี้
การใช้งานประเภทใดก็ตามที่สามารถทำงานบนรูปแบบที่เป็น IP (Internet Protocol)
และสามารถรับการจัดการแบบ CoS/QoS (Class of Service/Quality of Service)
ได้แล้ว จะสามารถนำมาใช้งานบนระบบของเกตเวย์ไอพีสตาร์รุ่นที่สอง (Second Generation
IPSTAR Gateway) ได้อย่างมีประสิทธิภาพเช่นกัน

เครือข่ายของระบบไอพีสตาร์นั้นมีรูปแบบเป็นแบบสตาร์ (STAR Topology)
ในส่วนของภาคการส่งสัญญาณจากเกตเวย์ไปยังอุปกรณ์รับส่งปลายทาง
ข้อมูลจะถูกบรรจุในช่องสัญญาณที่เป็น Time Division Multiplexing (TDM)
ที่อาจจะมีมากกว่าหนึ่งช่องสัญญาณ ซึ่งจะรวมกันเป็นสัญญาณขนาดใหญ่ (Wideband)
โดยใช้เทคโนโลยี Orthogonal Frequency Division Multiplexing (OFDM)
และเพื่อเพิ่มความสามารถในการให้บริการ
ช่องสัญญาณที่ถูกใช้ในการส่งข้อมูลจากเกตเวย์ได้ถูกออกแบบให้ใช้วิธีการเข้ารหัสโดยใช้ Turbo
Product Codes (TPCs) และการมอดดูเลตสัญญาณในชั้นที่สูงขึ้น (L-code Modulation)
สำหรับส่วนของภาคการส่งสัญญาณจากอุปกรณ์รับส่งสัญญาณปลายทางมายังเกตเวย์ (Gateway) นั้น
ข้อมูลที่ถูกบรรจุจะอยู่ในช่องสัญญาณแคบ (Narrow-Band)
โดยใช้เทคนิคและรูปแบบในการส่งที่สามารถปรับเปลี่ยนตามคุณลักษณะและพฤติกรรมการใช้ช่องสัญญาณ
ตัวอย่างเช่น ALOHA สำหรับข้อความที่ส่งออกมาเพื่อที่จะทำการ logon เข้าสู่ระบบ และ
Slotted-ALOHA หรือ TDMA สำหรับการส่งข้อมูลอื่นๆ

อุปกรณ์รับส่งสัญญาณปลายทางไอพีสตาร์ (IPSTAR User Terminal)

ไอพีสตาร์มีอุปกรณ์ปลายทางสำหรับผู้ใช้มากมายหลากหลายรูปแบบ
และพร้อมตอบสนองความต้องการต่างๆ ของลูกค้า
อุปกรณ์รับส่งสัญญาณดาวเทียมของไอพีสตาร์เป็นอุปกรณ์รับส่งสัญญาณดาวเทียมแบบเบ็ดเสร็จครบวงจร
ทำให้เชื่อมต่อกับดาวเทียมบรอดแบนด์ได้อย่างประหยัด ติดตั้งง่ายและใช้งานสะดวก

- รุ่น Professional Series เป็นอุปกรณ์ที่ออกแบบมาโดยเฉพาะและครบวงจร
ใช้เชื่อมต่อข้อมูลรับส่งจากดาวเทียมและเครือข่ายคอมพิวเตอร์ที่เชื่อมต่อผ่านอีเธอร์เน็ตพอร์ต
หรือผ่านสายยูเอสบีเข้ากับเครื่องคอมพิวเตอร์ อุปกรณ์รุ่นนี้สามารถดาวน์โหลดได้ 4 Mbps
และอัพโหลดได้ 2 Mbps บริษัทฯ ได้ออกแบบอุปกรณ์นี้เพื่อสนองตอบความต้องการของตลาด
โดยให้มีความเหมาะสมสำหรับการใช้งานของผู้ใช้กลุ่มต่างๆ ไม่ว่าจะเป็นบริษัท องค์กร
และอาคารที่มี คนอยู่หนาแน่น (MTU/MDUs) กิจการขนาดเล็กและขนาดกลาง
รวมทั้งใช้งานตามบ้านเรือนทั่วไป

- รุ่น Enterprise Series เป็นอุปกรณ์รุ่นพิเศษ
มีคุณสมบัติในการรองรับการใช้งานในพื้นที่ห่างไกล มีสภาพแวดล้อมทุรกันดาร
มีการใช้งานอย่างหนักและต่อเนื่อง และไม่ต้องการให้มีการบำรุงรักษาบ่อยครั้ง
อุปกรณ์รุ่นนี้มีความสามารถทั่วไปเหมือนกับอุปกรณ์รุ่น Professional Series
แต่มีความพิเศษกว่าในเรื่องคุณสมบัติในการรองรับสภาพแวดล้อม อุปกรณ์รุ่น Enterprise Series
นี้เป็นอุปกรณ์ที่มีความเหมาะสมเป็นอย่างมากสำหรับลูกค้าที่ต้องการการใช้งานหนัก เช่น
กลุ่มลูกค้าองค์กร ธุรกิจขนาดกลางและขนาดย่อม เป็นส่วนเชื่อมต่อระหว่างเครือข่ายจากส่วนกลาง
เชื่อมต่อโครงข่ายโทรศัพท์มือถือ โทรศัพท์ทางไกลชนบท และโครงการเครือข่ายอื่นๆ

- รุ่น Consumer Series เป็นอุปกรณ์รุ่นประหยัดที่ออกแบบเพื่อ
กลุ่มลูกค้าธุรกิจขนาดกลางและขนาดย่อม และผู้บริโภคทั่วไป อุปกรณ์รุ่นนี้สามารถดาวน์โหลดได้ 1
Mbps และอัพโหลดได้ 512 kbps เป็นอุปกรณ์ที่ถูกออกแบบมาเพื่อให้ผู้ใช้สามารถใช้งานได้ง่าย
และสามารถเชื่อมต่อกับแอพพลิเคชั่นสำหรับผู้บริโภคทั่วไป ต่างๆ เช่น
บริการเชื่อมต่ออินเทอร์เน็ตความเร็วสูง บริการโทรศัพท์ระบบ IP และบริการวีดีโอต่างๆ
ซึ่งได้วางจำหน่ายในไตรมาสที่ 3 ปี 2549

ผลิตภัณฑ์และบริการใหม่

-   บริการ IPSTAR สำหรับความบันเทิงภายในบ้าน (IPSTAR Premium Home
    Entertainment Network: IPHEN)

  IPHEN เป็นรูปแบบการให้บริการซึ่งรวมบริการบรอดแบนด์อินเทอร์เน็ต บริการด้านเสียง
  บริการด้านวิดีโอ บริการผ่านโทรศัพท์เคลื่อนที่ บริการผ่านเครือข่ายภายในบ้าน
  และบริการบ้านอัจฉริยะ เข้าไว้ด้วยกัน ด้วยบริการดังกล่าว
  ผู้ใช้งานสามารถรับชมรายการบันเทิงและใช้งานบริการต่างๆ
  ผ่านทางเครือข่ายบรอดแบนด์ได้ทั้งภายในและภายนอกที่พักอาศัย รวมทั้งควบคุม
  และตรวจตราบ้านพักอาศัยเมื่อผู้ใช้ไม่อยู่

-   บริการไอพีสตาร์ บรอดแบนด์วิดีโอ

  บริการไอพีสตาร์ บรอดแบนด์วิดีโอ
  เป็นบริการถ่ายทอดสัญญาณวิดีทัศน์ให้แก่ผู้ใช้บริการอินเทอร์เน็ตผ่านดาวเทียมไอพีสตาร์
  เพื่อรับชมรายการถ่ายทอดสดตลอด 24 ชั่วโมง ซึ่งผู้ใช้บริการสามารถรับชมรายการต่างๆ
  ผ่านทางเครื่องคอมพิวเตอร์ส่วนบุคคล บริษัทได้เริ่มพัฒนาบริการดังกล่าวตั้งแต่ปลายปี 2548
  และจะเปิดให้บริการแก่ผู้ใช้งานในประเทศไทยในไตรมาสแรกของปี 2549
  โดยผู้ใช้บริการสามารถเลือกรับชมรายการจากช่องต่างๆ ได้ถึง 9 ช่อง

-   บริการเครือข่ายจีเอสเอ็มขนาดย่อยผ่านดาวเทียมไอพีสตาร์ (IPSTAR nanoGSM
    solution)

บริการเครือข่ายจีเอสเอ็มขนาดย่อยผ่านดาวเทียมไทยคม 4
เป็นระบบที่เชื่อมต่อเครื่อข่ายจีเอสเอ็มผ่านดาวเทียมที่มีประสิทธิภาพสูงทำให้สามารถให้บริการได้ในทุกพื้นที่
โดยระบบนี้ประกอบไปด้วยระบบเครือข่ายไอพีจีเอสเอ็มขนาดเล็กทำงานร่วมกับระบบดาวเทียมไอพีสตาร์
มีความสามารถรองรับฟังก์ชั่นการทำงานทุกชนิดของจีเอสเอ็มและทำงานร่วมกับอุปกรณ์จีเอสเอ็มทั่วไปได้
บริการนี้มีความเหมาะสมที่จะนำไปใช้ในการให้บริการเครือข่ายมือถือในท้องที่ห่างไกล
การให้บริการในกรณีเฉพาะกิจต่างๆ เช่น ทางการทหาร หรือในกรณีเกิดภัยพิบัติต่างๆ
การใช้สำหรับรถเคลื่อนที่ หรือใช้เป็นระบบสำรองสำหรับโครงข่ายภาคพื้นดิน

บริการเสริมอื่นๆ (Value-Added Services)

เพื่อตอบสนองความต้องการใช้งานดาวเทียมที่หลากหลายรูปแบบของผู้ใช้บริการและเพื่อให้บริการที่ครบวงจร
(Turnkey Service) ที่มีประสิทธิภาพตรงตามความต้องการของผู้ใช้บริการมากที่สุด บริษัทฯ
จึงได้นำเสนอบริการเสริมแบบต่างๆ เช่น

-   บริการ Teleport เป็นบริการที่บริษัทฯ ดำเนินงานร่วมกับ CSL ในลักษณะของ Turnkey
    Serviceโดยบริษัทฯ เป็นผู้ให้เช่าช่องสัญญาณดาวเทียมในขณะที่ CSL
    เป็นผู้ให้บริการรับ-ส่งสัญญาณดาวเทียม (Uplink-Downlink Services)

-   บริการ Global Digital TV

  บริการครบวงจรซึ่งรวมบริการบีบอัดสัญญาณ บริการส่งสัญญาณและบริการใช้งานทรานสพอนเดอร์
  ผ่านดาวเทียมไทยคม 3 ย่าน C-Band Global Beam
  เพื่อตอบสนองความต้องการของผู้ใช้บริการดาวเทียม
  ซึ่งประสงค์จะถ่ายทอดสัญญาณรายการโทรทัศน์ของตนผ่านดาวเทียมเพื่อเผยแพร่ไปยังทั่วโลกหรือข้ามทวีปไปยังกลุ่มผู้ชมเป้าหมายกว่า
  100 ประเทศ ใน 4 ทวีปไม่ว่าจะเป็นในทวีปยุโรป ออสเตรเลีย แอฟริกา และเอเชีย
  โดยบริษัทฯ จะไปทำการเช่าช่องสัญญาณดาวเทียมจากผู้ให้บริการดาวเทียมดวงอื่นในทวีปนั้นๆ

-   บริการ Private Business TV and Educational TV

  บริษัทฯ ได้นำเทคโนโลยี Digital Compression ผ่านดาวเทียมไทยคม ย่าน Ku-Band
  ร่วมกับบริการภาคพื้นดินอื่นๆ เช่น บริการส่งสัญญาณขึ้นสู่ดาวเทียม บริการเล่นเทปรายการ
  บริการห้องสตูดิโอ บริการรถถ่ายทอดสด บริการเข้ารหัสสัญญาณ
  บริการเชื่อมต่อสัญญาณระหว่างสถานที่ถ่ายทำกับสถานีส่งสัญญาณ ฯลฯ
  มาผนวกเป็นบริการถ่ายทอดสัญญาณโทรทัศน์ผ่านดาวเทียมที่เรียกว่า Private Business TV
  และ Educational TV

-   บริการ International VSAT

บริการสื่อสารผ่านดาวเทียมระหว่างประเทศ
เพื่อตอบสนองผู้ใช้ซึ่งเป็นหน่วยงานหรือองค์กรธุรกิจขนาดใหญ่ที่ต้องการติดต่อสื่อสารภายในองค์กรที่มีประสิทธิภาพ
ระหว่างสำนักงานใหญ่และสำนักงานสาขา ระหว่างสาขาด้วยกัน หรือติดต่อกับตัวแทนการค้าของตน
ซึ่งกระจายอยู่ตามประเทศต่างๆ

-   บริการ Internet via Satellite

บริการอินเตอร์เน็ตผ่านดาวเทียมไทยคม ซึ่งมีทั้งแบบสื่อสารผ่านดาวเทียมทางเดียวและสองทาง
ซึ่งจะสามารถรองรับความต้องการของผู้ใช้ที่ต้องการเรียกใช้หรือส่งข้อมูลขนาดใหญ่ ที่เรียกว่า
ระบบอินเตอร์เน็ตความเร็วสูง (Protrunk) เป็นบริการเชื่อมต่ออินเตอร์เน็ตแบบเฉพาะองค์กร
ด้วยความเร็ว 45 เมกกะบิตต่อวินาที
สำหรับการส่งผ่านข้อมูลไปยังทุกตำแหน่งทางภูมิศาสตร์ที่อยู่ภายใต้พื้นที่การให้บริการ (Footprint)
ของดาวเทียมไทยคม 3
บริการดังกล่าวเป็นบริการอินเตอร์เน็ตความเร็วสูงซึ่งมุ่งเน้นไปที่ผู้ให้บริการอินเตอร์เน็ต (ISP)
และลูกค้าที่เป็นองค์กรหรือบริษัท

บริการออกแบบ ให้คำปรึกษา และจัดหาอุปกรณ์สำหรับการจัดตั้งเครือข่ายสื่อสารผ่านดาวเทียม
รวมถึงการฝึกอบรมการใช้งาน (System Integration, Engineering Consultancy and
Training Services)

จากประสบการณ์ยาวนานกว่าสิบปีในธุรกิจการสื่อสารผ่านดาวเทียม บริษัทฯ
จึงมีความพร้อมทั้งทางด้านบุคลากร มีความสัมพันธ์ทางธุรกิจ
และมีเครือข่ายการประสานงานกับผู้ผลิตอุปกรณ์สำหรับการใช้งานดาวเทียมและผู้ให้บริการเครือข่ายส่งสัญญาณภาคพื้นดินสำหรับการเชื่อมต่อระหว่างเครือข่าย
ตลอดจนมีความรู้ความชำนาญในการออกแบบระบบสื่อสารผ่านดาวเทียม
จากการตั้งสถานีควบคุมดาวเทียมและสถานีบริการ
ภาคพื้นดินด้วยระบบเทคโนโลยีที่ทันสมัยที่สุดแห่งหนึ่งในภูมิภาค
จึงทำให้ผู้ที่ประสงค์จะใช้บริการดาวเทียมของบริษัทฯ
มีความเชื่อถือไว้วางใจในคุณภาพการบริการออกแบบ ให้คำปรึกษา
และจัดหาอุปกรณ์สำหรับการจัดตั้งเครือข่ายสื่อสารผ่านดาวเทียม
รวมถึงการฝึกอบรมการใช้งานอย่างต่อเนื่องของบริษัทฯ

3.1.1.2 การตลาดและการแข่งขัน

ภาวะอุตสาหกรรม

ภาพรวมของอุตสาหกรรมบริการสื่อสารดาวเทียม

การเชื่อมต่อเครือข่ายการสื่อสารแบบครอบคลุมพื้นที่ให้บริการในเขตชนบทห่างไกลมีข้อจำกัดในหลายๆ
ด้านได้แก่
งบประมาณการลงทุนอันมหาศาลของการสร้างเครือข่ายการสื่อสารภาคพื้นดินเนื่องจากรายละเอียดความซับซ้อนและความยุ่งยากในการเชื่อมต่อเครือข่ายในพื้นที่ห่างไกลที่ระบบโครงสร้างพื้นฐานยังเข้าไปไม่ถึง
ทำให้ต้องใช้ระยะเวลาในการดำเนินการติดตั้งยาวนาน
เทคโนโลยีการสื่อสารผ่านดาวเทียมได้เข้ามามีบทบาทสำคัญในการเชื่อมต่อช่องว่างของการสื่อสารโดยการขจัดปัญหาภูมิประเทศ
โดยเชื่อมต่อเครือข่ายในส่วนที่เครือข่ายภาคพื้นดินเข้าไปไม่ถึง
เพื่อตอบสนองต่อพฤติกรรมการดำรงชีวิตที่เปลี่ยนไปของประชากรในยุคโลกาภิวัฒน์
การผสานเทคโนโลยีการสื่อสาร และสารสนเทศในโลกดิจิตอล
เป็นแรงผลักดันสำคัญในการช่วยกระตุ้นให้เกิดการพัฒนาแอพพลิเคชั่นใหม่ ๆ
สำหรับการสื่อสารในรูปอินเตอร์เน็ตความเร็วสูง (Broadband Internet)
ได้แก่การพัฒนาเนื้อหา (content)
ทางอินเตอร์เน็ตร่วมกับความสามารถในการถ่ายทอดสัญญาณภาพผ่านดาวเทียม
การขยายตัวของพาณิชย์อิเล็กทรอนิกส์ (e-commerce) การสื่อสารข้อมูลแบบมัลติมีเดีย
(multimedia) ผ่านเครือข่ายการสื่อสารโดยสัญญาณอินเตอร์เน็ตความเร็วสูงผ่านดาวเทียม

ดังที่ได้กล่าวแล้วข้างต้นว่าจากมุมมองทางการตลาด
ปัจจุบันนี้ความสะดวกคล่องตัวและเทคโนโลยีล้ำยุคของ
บรอดแบนด์กระตุ้นให้มีความต้องการใช้บรอดแบนด์เพิ่มยิ่งขึ้น ผู้บริโภคคุ้นเคยกับอุปกรณ์ใหม่ๆ
ทางเทคโนโลยี เช่นเครื่องคอมพิวเตอร์ส่วนบุคคลแบบตั้งโต๊ะ หรือแบบพกพา และ
สมาร์ทโฟนส์ซึ่งสามารถรับส่งข้อมูลมัลติมีเดีย นอกจากนี้ การเปิดตัวแอพพลิเคชั่นใหม่ๆ เช่น
การสื่อสารอินเตอร์เน็ตความเร็วสูงแบบระบบไร้สาย หรือรู้จักกันในนามของฮอตสปอต (Hotspot)
และการผลักดันจากหน่วยงานรัฐบาลของแต่ละประเทศที่มุ่งเน้นให้ประชากรเข้าถึงการนำเทคโนโลยีและข้อมูลสารสนเทศมาใช้ให้เกิดประโยชน์สูงสุด
ก็เป็นอีกปัจจัยหนึ่งที่ช่วยกระตุ้นความต้องการใช้บรอดแบนด์เช่นเดียวกัน
สำหรับการให้บริการบรอดแบนด์และการนำเทคโนโลยีมาใช้งานนั้น
ปัจจุบันระบบดิจิตอลโมเด็มผ่านสายโทรศัพท์ (ADSL)
เป็นที่นิยมมากที่สุดเนื่องจากมีโครงสร้างพื้นฐานคือสายโทรศัพท์รองรับอยู่แล้ว แต่ข้อจำกัดของระบบ
ADSL คือไม่สามารถครอบคลุมผู้ต้องการใช้บริการได้ทั่วถึงทั้งหมด โดยเฉพาะอย่างยิ่ง
ผู้ใช้ที่อยู่ในย่านที่มีประชากรไม่หนาแน่นเพราะต้องการค่าใช้จ่ายการลงทุนในโครงสร้างพื้นฐานค่อนข้างมาก
รองลงมาคือ ระบบเคเบิ้ลโมเด็ม
แต่ในส่วนของการเชื่อมต่อเครือข่ายในเขตพื้นที่ที่โครงสร้างพื้นฐานเข้าไปไม่ถึงนั้นบริการอินเตอร์เน็ตความเร็วสูงผ่านดาวเทียมจึงดูจะเป็นทางเลือกเดียว
เนื่องจากบริการผ่านดาวเทียมสามารถขยายขอบข่ายการให้บริการไปถึงลูกค้าได้อย่างรวดเร็วทันใจด้วยการกำหนดราคาที่เหมาะสมกับผู้ใช้บริการ

ภาวะอุตสาหกรรมการบริการบรอดแบนด์ทั่วโลก

ในช่วงสิ้นปี 2548 การเชื่อมโยงอินเทอร์เน็ตความเร็วสูงผ่านระบบสายทั่วโลกมีรวมทั้งสิ้นกว่า 200
ล้านสาย คาดว่าผู้ใช้บริการ DSL สายเคเบิลโมเด็ม และ เทคโนโลยีอินเทอร์เน็ตความเร็วสูงอื่นๆ
ทั่วโลกจะมีจำนวนประมาณ 205 ล้านคน หรือเพิ่มขึ้นร้อยละ 25 จากปลายปี 2548

รูปที่ 1 สถิติสายอินเทอร์เน็ตความเร็วสูงทั่วโลกที่มีมากถึง 200 ล้านสาย

[]

รูปที่ 2 สถิติของสายอินเทอร์เน็ตความเร็วสูงของแต่ละภูมิภาคในประเทศ ณ วันที่ 30 กันยายน
2548

[]

เมื่อพิจารณาจำนวนผู้ใช้บริการอินเทอร์เน็ตความเร็วสูงในแต่ละภูมิภาค
พบว่าจำนวนผู้ใช้ในแถบยุโรปตะวันตกมีสูงถึงร้อยละ 26 ของผู้ใช้ทั่วโลก
ซึ่งมากกว่าผู้ใช้ในภูมิภาคอเมริกาเหนือซึ่งมีร้อยละ 25 อันดับถัดมาคือผู้ใช้ในภูมิภาคเอเชีย-แปซิฟิก
เอเชียตะวันออกเฉียงเหนือ และ เอเชียตะวันออกเฉียงใต้
โดยรวมแล้วผู้ใช้บริการอินเทอร์เน็ตความเร็วสูงที่อยู่ในภูมิภาคเอเชียมีจำนวนทั้งสิ้นร้อยละ 45
ของผู้ใช้บริการอินเทอร์เน็ตความเร็วสูงทั่วโลก
ผู้ใช้บริการอินเทอร์เน็ตความเร็วสูงในอเมริกาเหนือและยุโรปรวมกันได้ประมาณครึ่งหนึ่งของผู้ใช้ทั่วโลก
ทั้งสิ้นร้อยละ 53 ทั้งนี้
อัตราการเพิ่มขึ้นของผู้ใช้อินเทอร์เน็ตความเร็วสูงทั่วโลกโดยเฉลี่ยคิดเป็นร้อยละ 7.4

(Source: www.point-topic.com)

ประเทศอินเดียเป็นประเทศที่มีอัตราการเติบโตของผู้ใช้อินเทอร์เน็ตความเร็วสูงเพิ่มมากที่สุดในแถบเอเชียใต้และเอเชียตะวันออก
โดยสิ้นปี 2548 มีอัตราการเติบโตร้อยละ 57 เมื่อเทียบกับไตรมาสที่ 3 ปี 2548
รวมผู้ใช้บริการอินเทอร์เน็ตความเร็วสูงในอินเดียมีจำนวนทั้งสิ้น 835,000 ราย
จีนเป็นประเทศที่มีจำนวนผู้ใช้บริการอินเทอร์เน็ตความเร็วสูงเพิ่มมาก
อย่างไรก็ดีภูมิภาคเอเชีย-แปซิฟิกกลับมีอัตราการเติบโตของผู้ใช้เพียงร้อยละ 2.3
นับเป็นภูมิภาคที่มีการเจริญเติบโตต่ำที่สุด
เนื่องมาจากการอิ่มตัวของตลาดอินเทอร์เน็ตความเร็วสูงในญี่ปุ่น สิงคโปร์ และไต้หวัน
แต่ประเทศมาเลเซีย ออสเตรเลีย และ นิวซีแลนด์ ยังคงเป็นประเทศที่มีอัตราการเติบโตอยู่มาก
(Source: www.point-topic.com, www.lightreading.com)

เมื่อพิจารณาด้านเทคโนโลยีในการเชื่อมต่ออินเทอร์เน็ตความเร็วสูง พบว่าเทคโนโลยี DSL
ยังคงได้รับความนิยมมากที่สุด ครองตลาดถึงร้อยละ 65.9
ส่วนเคเบิลโมเด็มและเทคโนโลยีอื่นมีส่วนแบ่งตลาดร้อยละ 34.1 ของการใช้ทั่วโลก
โดยที่จีนเป็นประเทศที่มีอัตราการเจริญเติบโตของตลาด DSL สูงที่สุดในโลก ทั้งนี้เทคโนโลยี DSL
มีอัตราการเจริญเติบโตของผู้ใช้มากกว่าเทคโนโลยีอื่นในทุกประเทศ ยกเว้นประเทศ อเมริกา
แคนาดา รัสเซีย และบางประเทศในยุโรปตะวันออก
โดยสหรัฐอเมริกาเป็นผู้นำด้านเทคโนโลยีเคเบิลโมเด็ม มีผู้ใช้บริการเคเบิลโมเด็มถึง 23.6
ล้านคน ในไตรมาสที่ 3 ปี 2548 (Source: www.point-topic.com)

ภาวะอุตสาหกรรมการบริการบรอดแบนด์ในภูมิภาคเอเชีย-แปซิฟิค

เอเชีย-แปซิฟิก เป็นภูมิภาคที่มีประชากรมากที่สุดในโลก
ดังนั้นอัตราการเติบโตของการใช้งานอินเทอร์เน็ตความเร็วสูงในภูมิภาคนี้จึงเพิ่มขึ้นมาก
ปัจจุบันนี้มีผู้ใช้บริการดังกล่าวถึง 332 ล้านคน ซึ่งนับเป็น 1 ใน 3
ของผู้ใช้บริการอินเทอร์เน็ตความเร็วสูงทั่วโลก (Source: www.arnnet.com.au) นอกจากนี้
ยังเป็นภูมิภาคที่มีผู้นำทางด้านอินเทอร์เน็ตความเร็วสูงทั้งสองประเทศคือ เกาหลีใต้และ ญี่ปุ่น
และมีมหาอำนาจด้านอินเทอร์เน็ตในอนาคต คือจีนและ อินเดีย (Source:
www.emarketer.com)

ปัจจุบันผู้ให้บริการโทรคมนาคมต่างมุ่งพัฒนาระบบบรอดแบรนด์และโทรศัพท์เคลื่อนที่เป็นอย่างมาก
เพื่อตอบสนองความต้องการทางด้านความเร็วในการเชื่อมต่อข้อมูลสำหรับผู้ใช้บริการ นอกจากนี้
บริการใหม่ๆ ผ่านอินเทอร์เน็ตความเร็วสูง เช่น VoIP เกมออนไลน์ และ IPTV
ยังเป็นตัวขับเคลื่อนความต้องการทางด้านความเร็วและการเชื่อมต่อข้อมูลเช่นกัน
ดังจะเห็นได้จากรายการส่งเสริมการขายแบบไม่จำกัดการดาวน์โหลด (Unlimited download)
ซึ่งเป็นที่นิยมมากในภูมิภาคนี้ (Source: Frost & Sullivan)

-   อินโดจีน

  เทคโนโลยีการสื่อสารผ่านดาวเทียมได้เข้ามามีบทบาทสำคัญในการเติมเต็มช่องว่างของการสื่อสาร
  โดยขจัดปัญหาซึ่งเกิดจากภูมิประเทศในส่วนที่เครือข่ายภาคพื้นดินเข้าไปไม่ถึง
  เพื่อตอบสนองต่อพฤติกรรมการดำรงชีวิตที่เปลี่ยนไปของประชากรในภูมิภาคนี้
  นักวิเคราะห์ยังคาดการณ์ว่าการมองหาตลาดโดยมุ่งเน้นไปยังนวัตกรรมใหม่ๆ
  อย่างต่อเนื่องให้สอดคล้องกับความต้องการทางการตลาดในแต่ละประเทศให้ได้มากที่สุด
  และมีแนวโน้มสูงว่าจะได้รับการตอบรับที่ดีจากตลาดมากยิ่งขึ้น

  ตลาดในแถบประเทศอินโดจีนเช่นในประเทศ พม่า กัมพูชา และลาว
  มีปัญหาเกี่ยวกับโครงสร้างพื้นฐานทางการสื่อสาร ทำให้อัตราการใช้บริการโทรศัพท์ไร้สายสูง
  เช่น ในกัมพูชามีผู้ใช้บริการโทรศัพท์เคลื่อนที่สูงถึง 6 แสนราย
  ขณะที่มีผู้ใช้บริการโทรศัพท์พื้นฐานไม่ถึง 4 หมื่นคนทั่วประเทศ
  แต่จำนวนของผู้ใช้โทรศัพท์เคลื่อนที่ยังนับว่าน้อยเมื่อเทียบกับประเทศที่พัฒนาแล้ว
  นอกจากนี้อัตราผู้ใช้อินเทอร์เน็ตในประเทศแถบนี้ยังค่อนข้างต่ำ
  รัฐบาลเป็นผู้สนับสนุนการพัฒนาระบบโทรคมนาคมในพื้นที่ห่างไกลเพื่อลดช่องว่างทางการสื่อสาร
  (Source: www://RESEARCHANDMARKETS.com)

  จากสภาพภูมิประเทศที่ไม่เอื้ออำนวยแก่การติดตั้งเครือข่าย
  การให้บริการอินเทอร์เน็ตความเร็วสูงผ่านดาวเทียมระบบเทคโนโลยีไอพีสตาร์
  จึงเป็นอีกทางเลือกหนึ่งเพื่อช่วยขยายเครือข่ายในแถบนี้ให้ทั่วถึง นับตั้งแต่ปี 2547-2548
  ตลาดบรอดแบรนด์ในแถบนี้เติบโตขึ้นร้อยละ 35 และมีแนวโน้มที่จะเติบโตเพิ่มขึ้นในอนาคต
  แอพพลิเคชันที่มีบริการในภูมิภาคนี้ได้แก่ อินเทอร์เน็ตความเร็วสูง เครือข่ายอินเทอร์เน็ตคาเฟ่
  โทรศัพท์สำหรับผู้ใช้บริการในชนบท (Rural Telephony) และบริการเครือข่ายส่วนตัว
  (Corporate Virtual Private Network: VPN)
  สำหรับองค์กรซึ่งบริการเหล่านี้นับเป็นส่วนหนึ่งของโครงการที่สนับสนุนเพื่อให้เกิดโครงสร้างพื้นฐานทางการสื่อสารในประเทศทางแถบอินโดจีน
  และใน 2-3 ปีที่ผ่านมาบริษัทฯ
  ได้เริ่มให้บริการดังกล่าวแล้วแก่องค์กรในภาครัฐและเอกชนในแถบภูมิภาคนี้
  ซึ่งหน่วยงานเหล่านี้จะใช้บริการต่อไปด้วยดาวเทียมไอพีสตาร์-1 หลังจากดาวเทียมไอพีสตาร์-1
  เริ่มให้บริการได้ในปี 2548 นี้

-   ประเทศอินเดีย

  อินเดียเป็นประเทศที่มีประชากรมากถึงร้อยละ 15 ของประชากรทั่วโลก
  และมีแนวโน้มที่จะมีประชากรมากเป็นอันดับหนึ่งของโลก
  เช่นเดียวกับจำนวนผู้ใช้บริการบรอดแบนด์ที่เพิ่มขึ้นมาก โดยผู้ใช้บริการบรอดแบนด์เพิ่มจาก
  49,000 รายในช่วงต้นปี 2548 เป็น 835,000 รายในช่วงปลายปี 2548 ซึ่งเพิ่มขึ้นมากถึง 16
  เท่า รัฐบาลอินเดียได้ตั้งเป้ายอดผู้ใช้บริการบรอดแบนด์ไว้ถึง 3 ล้านคนในปี 2549
  (www.lightreading.com)
  เมื่อดูจากความต้องการในประเทศแล้วเทคโนโลยีดาวเทียมเป็นอีกหนึ่งทางเลือกของชาวอินเดียประเทศจีน

  ตลาดบรอดแบนด์อินเทอร์เน็ตในประเทศจีนมีอัตราการเติบโตที่รวดเร็วมากในช่วง 2-3
  ปีที่ผ่านมาโดยใช้เทคโนโลยี DSL และ เคเบิลโมเด็มโดยในปี 2548 ที่ผ่านมา
  ผู้ใช้บริการบรอดแบนด์อินเทอร์เน็ตในประเทศจีนมีมากถึง 50
  ล้านคนและมีแนวโน้มเพิ่มอีกเท่าตัวใน 3 ปีข้างหน้า CNNIC ยังรายงานว่ามีผู้ใช้อินเทอร์เน็ต
  บรอดแบนด์ในจีนจำนวนกว่า 64 ล้านคน อย่างไรก็ดี
  พื้นที่แถบชนบทของจีนยังคงเป็นบริเวณที่มีปัญหาอยู่
  เนื่องจากเทคโนโลยีที่ต้องมีการวางสายไม่สามารถเข้าถึงได้
  ดาวเทียมบรอดแบนด์จึงเป็นทางออกหนึ่ง เพื่อแก้ปัญหาการเข้าถึงการสื่อสารข้อมูลของประเทศจีน
  (Source www.eetimes.com)

-   ประเทศในแถบเอเชียตะวันออกเฉียงใต้

  สภาพภูมิศาสตร์ของประเทศอินโดนีเซียและฟิลิปปินส์ประกอบด้วยเกาะต่างๆ เป็นจำนวนมาก
  ซึ่งเป็นสาเหตุหนึ่งที่ทำให้การพัฒนาระบบโทรคมนาคมภายในประเทศเป็นไปได้ยาก
  อีกทั้งอินเทอร์เน็ตความเร็วสูงมีบริการเฉพาะในเขตเมืองใหญ่ซึ่งมีการวางระบบพื้นฐาน
  และมีผู้ให้บริการจำนวนไม่มาก การให้บริการอินเทอร์เน็ตความเร็วสูงในประเทศต่างๆ
  ในภูมิภาคนี้จึงอยู่ในระยะเริ่มต้นเท่านั้น แต่ยังถือว่าเป็นภูมิภาคที่มีโอกาสดี

-   ประเทศในแถบเอเชีย-แปซิฟิก

  ตอบรับเทคโนโลยีสื่อสารผ่านดาวเทียมเป็นอย่างดี
  เนื่องจากสัญญาณดาวเทียมสามารถครอบคลุมพื้นที่ต่างๆ ได้ทั่ว และขยายตัวได้อย่างรวดเร็ว
  และมีรูปแบบการให้บริการที่หลากหลายและรวดเร็วเมื่อเทียบกับสายใยแก้ว
  อนาคตของอินเทอร์เน็ตความเร็วสูงในแถบภูมิภาคนี้จึงขึ้นอยู่กับโครงสร้างพื้นฐานที่ดี

-   ประเทศญี่ปุ่นและเกาหลีใต้

  เนื่องจากประเทศเกาหลีใต้และประเทศญี่ปุ่นเป็นประเทศที่ได้รับการสนับสนุนทางด้านอินเทอร์เน็ตความเร็วสูงจากรัฐบาลเป็นอย่างมากทั้งจากนโยบายด้านเศรษฐกิจและกฎหมาย
  จึงทำให้ทั้งสองประเทศนี้เป็นผู้นำทางด้านอินเทอร์เน็ตความเร็วสูง จากสถิติข้อมูล
  พบว่าความเร็วในการเชื่อมต่ออินเทอร์เน็ตความเร็วสูงได้เพิ่มมากขึ้นอย่างรวดเร็วจาก 1 – 3
  Mbps ใน 2 ปีที่แล้วเป็น 50-100 Mbps ในปัจจุบัน (Source: www.emarketer.com)
  นอกจากนี้ ญี่ปุ่นยังมีจำนวนผู้ใช้บริการอินเทอร์เน็ตมากเป็นอันดับ 3 จากการจัดอันดับ 10
  ประเทศที่มีผลวิจัยดังแสดงด้านล่าง ด้วยจำนวนผู้ใช้บริการถึง 20.9 ล้านราย
  ในขณะที่เกาหลีใต้ตามมาเป็นอันดับที่ 4 ด้วยผู้ใช้บริการ 12 ล้านราย

  อย่างไรก็ตาม
  เกาหลีใต้ยังเป็นประเทศแรกและประเทศเดียวที่มีการใช้อินเทอร์เน็ตความเร็วสูงมากกว่า 25
  สายต่อประชากร 100 คน (Source: www.point-topic.com)

  รูปที่ 3 10 ประเทศที่มีจำนวนสายของการใช้บริการอินเทอร์เน็ตความเร็วสูงมากที่สุด ตั้งแต่
  ธันวาคม 2547 ถึง กันยายน 2548

  []

-   ประเทศออสเตรเลีย และ นิวซีแลนด์

  ผู้ใช้บริการอินเทอร์เน็ตความเร็วสูงในประเทศออสเตรเลียและนิวซีแลนด์มีการอัตราเพิ่มขึ้นอย่างมาก
  โดยเฉพาะตลาดอินเทอร์เน็ตความเร็วสูงในออสเตรเลีย ที่มีขนาดใหญ่กว่าเดิมมาก
  มีผู้ใช้บริการถึง 2.5 ล้านราย และมีผู้ให้บริการมากถึง 500 ราย (Source:
  www.researchandmarkets.com)

  ประเทศออสเตรเลียและนิวซีแลนด์เป็นตลาดที่เหมาะสมสำหรับธุรกิจให้บริการอินเทอร์เน็ตความเร็วสูง
  เพราะประชากรส่วนใหญ่มีความรู้ทางเทคโนโลยีสมัยใหม่เป็นอย่างดี สภาพภูมิประเทศกว้างขวาง
  และมีประชากรอยู่อย่างกระจัดกระจายตามส่วนต่างๆ ของประเทศ
  ซึ่งการสื่อสารผ่านสายไม่สามารถครอบคลุมได้อย่างทั่วถึง
  จึงเหมาะแก่การใช้ดาวเทียมเพราะสามารถให้บริการครอบคลุมพื้นที่ทั่วประเทศและคุ้มค่าใช้จ่ายในการลงทุนสำหรับผู้ให้บริการ
  ด้วยเหตุนี้จึงมีผู้ให้บริการอินเทอร์เน็ต (Internet Service Provider: ISP)
  หลายรายที่สนใจเลือกใช้บริการของไอพีสตาร์
  โดยเฉพาะสำหรับบริการที่ต้องอาศัยความเร็วสูงและใช้ช่องสัญญาณ (bandwidth) ขนาดใหญ่
  เช่น การประชุมทางไกลผ่านระบบวีดีโอ (Video Conferencing: VDC)
  บริการอินเทอร์เน็ตความเร็วสูง และ บริการเครือข่ายสื่อสารภายในองค์กร (Corporate
  Virtual Private Network: VPN) สำหรับกลุ่มลูกค้าปลายทางที่ใช้บริการได้แก่
  ผู้บริโภคในเขตนอกเมืองใหญ่และหน่วยงานหรือองค์กรภาครัฐและเอกชนทั่วไป

-   ประเทศไทย

  จากการที่รัฐบาลได้สนับสนุนการใช้อินเทอร์เน็ตความเร็วสูงตั้งแต่ปี 2547
  ทำให้ผู้ใช้บริการอินเทอร์เน็ตความเร็วสูงมีจำนวนเพิ่มขึ้นอย่างรวดเร็ว
  ตัวเลขผู้ใช้บริการอินเทอร์เน็ตความเร็วสูงในประเทศไทยเพิ่มขึ้นเป็น 400,000 รายในปี 2548
  โดยส่วนใหญ่ใช้การเชื่อมต่อแบบ DSL และ เคเบิลโมเด็ม และในอนาคตอันใกล้นี้
  คาดว่าจะมีผู้ใช้บริการอินเทอร์เน็ตความเร็วสูงในประเทศไทยถึง 1 ล้านคน

  รูปที่ 4 สถิติการใช้อินเทอร์เน็ตและอินเทอร์เน็ตความเร็วสูงในประเทศไทย

  []

  เนื่องจากประเทศไทยยังขาดโครงสร้างการให้บริการอินเทอร์เน็ตความเร็วสูงในหลายพื้นที่ในประเทศ
  จึงทำให้ผู้ใช้บริการอินเทอร์เน็ตความเร็วสูงส่วนใหญ่เป็นผู้ที่อาศัยอยู่ในเขตกรุงเทพฯ
  และเขตชุมชนเมืองเท่านั้น การยิงดาวเทียมไอพีสตาร์ 1 ในปี 2548
  จึงเป็นโอกาสอันดีซึ่งส่งเสริมให้ผู้ที่อยู่ในชนบท
  หรือพื้นที่ห่างไกลได้มีโอกาสใช้อินเทอร์เน็ตความเร็วสูง
  นอกจากนี้การสื่อสารผ่านดาวเทียมยังได้เปรียบสายโทรศัพท์
  ในแง่ของพื้นที่ให้บริการและความรวดเร็วของการติดตั้ง
  จึงเป็นบริการที่เหมาะสมกับประเทศไทยเป็นอย่างมาก

ในอดีต
ความต้องการใช้งานอินเทอร์เน็ตความเร็วสูงในประเทศได้เกิดขึ้นจากภาครัฐและภาคเอกชน
มีการสร้างโครงการต่างๆ เช่น Intranet/VPN VoIP การศึกษาผ่านอินเทอร์เน็ตความเร็วสูง
ฯลฯ
แต่ปัจจุบันความต้องการใช้อินเทอร์เน็ตความเร็วสูงได้ขับเคลื่อนจากความต้องการของตลาดอย่างแท้จริง
ผู้ใช้บริการอินเทอร์เน็ตความเร็วสูงเริ่มมุ่งเน้นไปที่ความเร็วและคุณภาพ
ซึ่งเป็นสิ่งสำคัญที่จะทำให้ผู้ให้บริการประสบความสำเร็จ

สภาวการณ์การใช้งานอุปกรณ์ปฏิบัติการภาคพื้นดิน

สถานีบริการภาคพื้นดินไอพีสตาร์รุ่นใหม่ หรือ สถานีบริการภาคพื้นดินไอพีสตาร์รุ่นที่สอง
ได้รับการออกแบบโดยเฉพาะสำหรับดาวเทียมไทยคม 4 (ไอพีสตาร์)
สถานีภาคพื้นดินไอพีสตาร์รุ่นที่สองนี้นี้เป็นระบบที่มีประสิทธิภาพสูงและสามารถรองรับจำนวนเครื่องลูกข่ายได้มากขึ้นกว่าสถานีรุ่นแรก
ด้วยระบบ CoS/QoS แบบใหม่
สถานีบริการภาคพื้นดินไอพีสตาร์สามารถรองรับความต้องการของลูกค้าในการใช้งานแอพพลิเคชั่น
เช่น โทรศัพท์ไอพี การประชุมทางไกลผ่านระบบวีดีโอ และระบบโครงข่ายส่วนตัวเสมือน (VPN)
ได้ดียิ่งขึ้น

โดยในปี 2548 บริษัทได้ให้บริการระบบไอพีสตาร์ผ่านทางดาวเทียมไทยคม และดาวเทียมอื่นๆ
ของผู้ร่วมให้บริการ และบริษัทสามารถขายอุปกรณ์ผู้ใช้ปลายทางได้ถึงประมาณ 18,000 ชุด
ซึ่งใช้งานร่วมกับสถานีภาคพื้นดินรุ่นที่ 1 ที่ติดตั้งใน กรุงเทพ ย่างกุ้ง ไทเป ปักกิ่ง และ ซิดนีย์
ขณะเดียวกัน บริษัทได้ดำเนินการติดตั้งสถานีภาคพื้นดินรุ่นที่ 2 ที่ กรุงเทพ ย่างกุ้ง โบรคเคนฮิลล์
คาร์ลกูลี่ และฮานอย เพื่อรองรับดาวเทียมไทยคม 4 (ไอพีสตาร์)

ดาวเทียมไทยคม 4 ได้ถูกส่งขึ้นสู่วงโคจรจากสถานีส่ง ที่เมืองคูรู เฟรนช์กิอาน่า ทวีปอเมริกาใต้
เป็นผลสำเร็จเมื่อวันที่ 11 สิงหาคม 2005 เวลาท้องถิ่น 15.20 น.
หลังจากดาวเทียมเคลื่อนที่เข้าสู่วงโคจร
บริษัทได้ทดสอบระบบสถานีบริการภาคพื้นดินรุ่นที่สองที่ได้ติดตั้งไว้ และเริ่มให้บริการในเชิงพาณิชย์
โดยเริ่มให้บริการที่กรุงเทพฯ ในเดือนตุลาคม ประเทศเวียดนาม ออสเตรเลีย และนิวซีแลนด์
ช่วงปลายปี 2548 และช่วงเดียวกันนี้ บริษัท ทีโอที จำกัด (มหาชน)
ผู้ให้บริการไอพีสตาร์ในประเทศไทย ได้สั่งซื้ออุปกรณ์ภาคพื้นดินเพื่อให้บริการไอพีสตาร์
เป็นจำนวนถึง 10,000 ชุด

เพื่อเป็นการรองรับความต้องการที่หลากหลายจากลูกค้าหลายกลุ่ม บริษัทจึงได้พัฒนา
และวางแผนการพัฒนาอุปกรณ์ผู้ใช้ปลายทางรุ่นใหม่ๆ โดยในปี 2549 จะเริ่มทำตลาดอุปกรณ์รุ่น
Enterprise series สำหรับการใช้งานในท้องที่ทุรกันดาร และใช้งานหนัก รุ่น Consumer
Series ซึ่งมีราคาถูกกว่า ผลิตเพื่อผู้ใช้งานตามบ้านทั่วไป และรถ IPSTAR Mobile VSAT
Vehicle สำหรับการใช้งานแบบเคลื่อนที่ อีกทั้งยังมีแผนจะลดต้นทุนของอุปกรณ์รุ่น Professional
Series โดยการนำอุปกรณ์จานรับสัญญาณขนาด 84 ซม. และอุปกรณ์ส่งสัญญาณขนาดเล็กมาใช้งาน
ภายในปี 2549 บริษัทฯ คาดว่าจะเริ่มให้บริการสถานีบริการภาคพื้นดินในมาเลเซีย อินโดนีเซีย จีน
อินเดีย และญี่ปุ่นได้

ประเภทและระบบของดาวเทียมสื่อสาร

  ในปัจจุบันข่ายดาวเทียมสื่อสารที่ให้บริการอยู่ในโลก
  สามารถแบ่งตามลักษณะการครอบคลุมของพื้นที่ให้บริการของดาวเทียมออกเป็น 3 ประเภทดังนี้

-   ระบบดาวเทียมสื่อสารที่มีพื้นที่ให้บริการรอบโลก (Global System) หมายถึง
    ดาวเทียมสื่อสารที่ให้บริการการสื่อสารระหว่างทวีปทุกทวีปทั่วโลก โดยมีบริการหลัก คือ
    บริการโทรศัพท์และถ่ายทอด โทรทัศน์ระหว่างประเทศ ตัวอย่างเช่น ดาวเทียมอินเทลแซท
    ดาวเทียมอินมาร์แซท ดาวเทียม แพนแอมแซท ซึ่งบริการดังกล่าวนี้จะให้บริการโดยใช้
    ดาวเทียมภายในเครือข่ายของตนทั้งหมด
    โดยไม่จำเป็นต้องอาศัยบริการเชื่อมต่อกับดาวเทียมดวงอื่นๆ

-   ระบบดาวเทียมสื่อสารที่มีพื้นที่ให้บริการระดับภูมิภาค (Regional System) หมายถึง
    ดาวเทียม
    สื่อสารที่มุ่งหมายจะให้บริการทั้งในประเทศและระหว่างประเทศที่อยู่ใกล้เคียงในภูมิภาคเดียวกัน
    หรือระหว่างภูมิภาค เช่น ดาวเทียมยูเทลแซท ในทวีปยุโรป ดาวเทียมอาหรับแซท ในย่าน
    ตะวันออกกลางและตอนเหนือของทวีปแอฟริกา ดาวเทียมเอเชียแซท ดาวเทียมแอปสตาร์ และ
    ดาวเทียมไทยคม 3 (ในย่านความถี่ C-Band) ซึ่งให้บริการในทวีปเอเชีย

-   ระบบดาวเทียมสื่อสารภายในประเทศ (Domestic System) หมายถึง
    ดาวเทียมสื่อสารที่ให้บริการการสื่อสารภายในประเทศ
    ซึ่งดาวเทียมประเภทนี้จะมีพื้นที่ให้บริการครอบคลุมพื้นที่ขนาดเล็ก
    เพื่อครอบคลุมประเทศใดประเทศหนึ่ง
    และอาจจะมีพื้นที่ให้บริการบางส่วนที่ครอบคลุมประเทศเพื่อนบ้านใกล้เคียง เช่น
    ดาวเทียมไชน่าแซท ในประเทศจีน ดาวเทียมอินแซท ในประเทศอินเดีย
    ดาวเทียมซุปเปอร์เบิร์ด ในประเทศญี่ปุ่น และ ดาวเทียมไทยคม 1A และ ดาวเทียมไทยคม 2
    ซึ่งให้บริการในประเทศไทย และประเทศในแถบอินโดจีน

  ทั้งนี้ จากประเภทและระบบของดาวเทียมสื่อสารมาตรฐานข้างต้น
  จะเห็นว่าดาวเทียมไทยคมจัดเป็นดาวเทียมสื่อสารที่มีพื้นที่ให้บริการในระดับภูมิภาค หรือ
  Regional System แม้ว่าดาวเทียม ไทยคม 3 จะมีพื้นที่ให้บริการที่ครอบคลุมถึง 4 ทวีป คือ
  เอเชีย ยุโรป ออสเตรเลีย และแอฟริกา
  แต่ดาวเทียมไทยคมต้องอาศัยการเชื่อมต่อเครือข่ายกับดาวเทียมอื่น
  ในการที่จะให้บริการเชื่อมต่อไปถึงทวีปอเมริกาเหนือ และอเมริกาใต้ เป็นต้น โดยบริษัทฯ
  จะไปทำการเช่าช่องสัญญาณดาวเทียมจากผู้ให้บริการดาวเทียมดวงอื่นในทวีปนั้นๆ

การจองตำแหน่งวงโคจรและการประสานงานความถี่

เนื่องจากตำแหน่งวงโคจรค้างฟ้าเป็นทรัพยากรที่มีอยู่จำกัด
การจองตำแหน่งวงโคจรและการประสานงานความถี่จึงมีความสำคัญยิ่ง
องค์กรของสหประชาชาติที่ทำหน้าที่ดูแลเกี่ยวกับการสื่อสารโทรคมนาคมคือ ITU
ประเทศไทยเข้าร่วมเป็นสมาชิกของสหภาพโทรคมนาคมระหว่างประเทศ โดยมีกรมไปรษณีย์โทรเลข
กระทรวงเทคโนโลยีสารสนเทศและการสื่อสาร เป็นผู้แทนประเทศในการเจรจาประสานงาน

ITU ได้จัดแบ่งตำแหน่งวงโคจรของดาวเทียมเหนือพื้นโลกออกเป็น 3 ภาค คือ

-   ภูมิภาค - 1 ครอบคลุมน่านฟ้ายุโรป แอฟริกา ตะวันออกกลาง และรัสเซีย

-   ภูมิภาค - 2 ครอบคลุมน่านฟ้าอเมริกาเหนือและอเมริกาใต้

-   ภูมิภาค - 3 ครอบคลุมน่านฟ้าเอเชีย อินเดียและแปซิฟิก

ประเทศที่ประสงค์จะจัดตั้งข่ายสื่อสารดาวเทียมจะต้องจองตำแหน่งวงโคจรดาวเทียม (Orbital
Slot) โดยการกรอกข้อมูลทางเทคนิคของระบบดาวเทียม
รวมทั้งสถานีภาคพื้นดินลงในแบบฟอร์มที่กำหนด ส่งไปให้สำนักงานวิทยุคมนาคม (Bureau of
Radio Communication หรือ BR) ซึ่งเป็นหน่วยงานที่ขึ้นตรงกับ ITU
ทำการตรวจสอบความถูกต้อง หลังจาก BR ตรวจสอบแล้ว
ก็จะพิมพ์ข้อมูลดังกล่าวในหนังสือเวียนรายสัปดาห์ที่เรียกว่า BR Weekly Circular ในรูปแบบ
CD-ROM และส่งแจ้งให้ประเทศต่างๆ ที่เป็นประเทศที่เป็นสมาชิกของ ITU
พิจารณาและทำการทักท้วงหากมีแนวโน้มที่จะมีการรบกวนเกิดขึ้น

สำหรับเอกสารในขั้นตอนการประสานงานหรือเอกสารตีพิมพ์ใน ขั้น”C” (Request for
Coordination) ใน Weekly Circular เมื่อประเทศสมาชิกได้รับหนังสือเวียนดังกล่าวแล้ว
จะต้องตรวจสอบว่าข่ายดาวเทียมใหม่นี้จะรบกวนต่อข่ายสื่อสารดาวเทียมที่ตนใช้งานอยู่
หรือมีแผนที่จะใช้งานในอนาคตหรือไม่ หากพิจารณาแล้วเห็นว่ามีแนวโน้มที่จะก่อให้เกิดการรบกวน
จะต้องแจ้งทักท้วงไปยังประเทศที่ประสงค์จะจัดตั้งข่ายสื่อสารนั้น พร้อมทั้งแจ้งไปยัง BR ภายใน 4
เดือน แต่หากพ้นกำหนดดังกล่าวแล้ว
ไม่มีประเทศใดทักท้วงจะถือว่าทุกประเทศให้การยอมรับในการติดตั้งข่ายสื่อสารดาวเทียมดวงใหม่นี้

แต่ถ้าหากว่าข่ายสื่อสารดาวเทียมดวงใหม่ที่มีประเทศใดๆ
ทักท้วงมาจะต้องมีการติดต่อประสานงานกัน
และจะต้องดำเนินการประสานงานต่อไปเพื่อให้ได้ข้อตกลงในการใช้งานความถี่ร่วมกัน

ประเทศและองค์กรระหว่างประเทศที่ไทยจะต้องประสานงานความถี่ในกรณีของข่ายสื่อสารดาวเทียมไทยคมที่ตำแหน่ง
78.5 ° E ได้แก่ จีน อังกฤษ อินเดีย อินโดนีเซีย ตองก้า องค์การอินเทลแซท
องค์การอินมาร์แซท มาเลเซีย สิงคโปร์ รัสเซีย องค์การอินเตอร์สปุทนิก องค์การยูเทลแซท อิตาลี
และ สหรัฐอเมริกา

ประเทศและองค์กรระหว่างประเทศที่ไทยจะต้องประสานงานความถี่ในกรณีของข่ายสื่อสารดาวเทียมไทยคมที่ตำแหน่ง
120° E ได้แก่ จีน อินโดนีเซีย อังกฤษ รัสเซีย ตองก้า องค์การอินเทลแซท สหรัฐอเมริกา
องค์การยูเทลแซท อินเดีย มาเลเซีย สิงคโปร์ อิหร่าน และญี่ปุ่น

ประเทศและองค์กรระหว่างประเทศที่ไทยจะต้องประสานงานความถี่ในกรณีของข่ายสื่อสารดาวเทียมไทยคมที่ตำแหน่ง
119.5° E ได้แก่ ฝรั่งเศส อังกฤษ อินเดีย อินโดนีเซีย ญี่ปุ่น เกาหลีใต้ ปาปัวนิวกีนี สิงคโปร์
สหรัฐอเมริกา ออสเตรเลีย จีน เยอรมัน ลาว สักเซมเบอร์ก มาเลย์เซีย นิวซีแลนด์ ฟิลิปปินส์
รัสเซีย และเวียดนาม

ประเทศหรือหน่วยงานต่างๆ ที่ประสานงานเรียบร้อยแล้วจะให้ความเห็นชอบ (Agreement)
และแจ้งไปยัง BR ข่ายสื่อสารดาวเทียมดวงใหม่นี้ก็พร้อมที่จะแจ้งขอจดทะเบียนความถี่
(Notification) ได้ โดยในขณะนี้ดาวเทียม THAICOM-2 ที่ 78.5 °E ดาวเทียม THAICOM-3
ที่ 78.5°E และดาวเทียม THAICOM-1A ที่ 120°E ได้ทำการขอจดทะเบียนกับทาง ITU
เป็นที่เรียบร้อยแล้ว ส่วนดาวเทียม ไทยคม 4 (IPSTAR) ที่ 119.5°E
นั้นอยู่ในขั้นตอนกระบวนการประสานงานความถี่

ดาวเทียมที่ให้บริการในย่านเอเชียแปซิฟิก

ในปัจจุบัน จำนวนดาวเทียมที่มีพื้นที่ให้บริการครอบคลุมพื้นที่แถบเอเชียแปซิฟิก มีจำนวนทั้งสิ้น 120
ดวง และมีรายละเอียดดังต่อไปนี้

จำนวนดาวเทียมที่มีพื้นที่ให้บริการ

-   แบบ Global System จำนวน 24 ดวง

-   แบบ Regional System จำนวน 73 ดวง

-   แบบ Domestic System จำนวน 23 ดวง

  ดังนั้น รวมจำนวนดาวเทียมทั้งสิ้นในแถบเอเชียแปซิฟิก 120 ดวง

  (ข้อมูลแก้ไขปรับปรุง เดือน มกราคม พ.ศ. 2549)

ที่มา: 1) 2005 International Satellite Directory

2) Website: www.tbs-satellite.com

3) Sat Maps 2005

หมายเหตุ : พิจารณาจากตำแหน่งวงโคจร ที่ 0°E ถึง 180°E

การแข่งขันภายในอุตสาหกรรม

ดังที่ได้กล่าวแล้วข้างต้นว่าดาวเทียมไทยคมจัดเป็นดาวเทียมสื่อสารที่มีพื้นที่ให้บริการในระดับภูมิภาคที่เน้น กิจกรรมทางการตลาดในแถบเอเชียแปซิฟิก ถึงแม้มีดาวเทียมที่ให้บริการในภูมิภาคนี้ประมาณ 120 ดวง แต่อย่างไรก็ตามคู่แข่งที่สำคัญของบริษัทฯ ส่วนใหญ่จะเป็นดาวเทียมที่มีพื้นที่ให้บริการในระดับภูมิภาค (Regional System) เช่นเดียวกัน คู่แข่งขันหลักในภูมิภาคนี้ได้แก่

  ---------------------------------------- ------------------------------
  บริษัท                                     ประเทศ

  Asia Satellite Telecommunications        ฮ่องกง (ประเทศจีน)
  (Asiasat)                                

  APT Satellite Holdings (Apstar)          ฮ่องกง (ประเทศจีน)

  PanAmSat Corporation (PanAmSat)          สหรัฐอเมริกา

  Satelindo (Palapa)                       อินโดนีเซีย
  ---------------------------------------- ------------------------------

ปัจจุบันมีบางประเทศในแถบเอเชียแปซิฟิก ที่ส่งดาวเทียมขึ้นสู่วงโคจรเพื่อให้บริการดาวเทียมภายในประเทศ เช่น ประเทศอินเดีย ซึ่งนับว่าเป็นคู่แข่งที่สำคัญของบริษัทฯ เช่นกัน 

การแข่งขันของธุรกิจดาวเทียมในภูมิภาคเอเชียแปซิฟิก

ปัจจุบันสภาพตลาดและการแข่งขันในการให้บริการดาวเทียมในภูมิภาคเอเชียแปซิฟิก สามารถแยกพิจารณาสภาวะของความต้องการในตลาดและสภาวะการแข่งขันได้เป็น 2 ประเภท โดยพิจารณาจากชนิดของ ย่านความถี่ในการใช้งาน ทรานสพอนเดอร์ดาวเทียมในภูมิภาคเอเชียแปซิฟิก คือ

1.) ย่าน C-Band สภาวะของตลาดโดยรวมสำหรับการใช้งานทรานสพอนเดอร์ย่าน C-Band นี้ยังอยู่ในลักษณะที่ความต้องการใช้งานน้อยกว่าปริมาณทรานสพอนเดอร์ที่มีให้บริการในปัจจุบัน ทั้งนี้เนื่องมาจากอัตราการเติบโตของจำนวนความถี่ย่าน C-Band จากผู้ให้บริการ สูงกว่าอัตราการเติบโตของความต้องการความถี่ในย่าน C-Band ซึ่งเป็นความถี่ที่มีการนำมาใช้งานอย่างกว้างขวางเป็นเวลานานนับสิบปี โดยเฉพาะอย่างยิ่งในการใช้งานเพื่อจุดประสงค์ในการติดต่อสื่อสารข้อมูล แต่เนื่องจากความถี่ย่าน C-Band ตามธรรมชาติมีอยู่จำกัด สำหรับดาวเทียมในวงโคจรค้างฟ้า (Fixed Satellite Service-FSS) ซึ่งดาวเทียมไทยคมทุกดวงจัดอยู่ในประเภทนี้ และเป็นประเภทที่ได้รับความนิยมในการใช้งานด้านสื่อสาร ทำให้ดาวเทียมดวงใหม่ๆ ไม่สามารถจองใช้วงโคจรบนอวกาศเพื่อใช้ความถี่ย่าน C-Band เพิ่มเติมได้ นอกจากจะรอให้ดาวเทียมดวงเก่า ณ ตำแหน่งนั้นหมดอายุลง และผู้ที่ให้บริการเดิมไม่ใช้สิทธิในการใช้ตำแหน่งวงโคจร ณ ตำแหน่งนั้น จึงจะส่งดาวเทียมดวงใหม่ขึ้นไปแทนที่ได้ ดังนั้น จากสภาวะขาดแคลนดังกล่าวจึงทำให้การแข่งขันในตลาดการให้บริการทรานสพอนเดอร์ ดาวเทียมในย่าน C-Band นี้มีไม่มากนัก ผู้ให้บริการส่วนใหญ่จะไม่เน้นการแข่งขันด้านราคา แต่จะเน้นจุดขายที่ คุณภาพความแรงของสัญญาณ (Effective Isotropic Radiated Power : EIRP) และพื้นที่ให้บริการที่ครอบคลุม (footprint) จุดต่างๆ ตามที่ลูกค้าต้องการ ตัวอย่างเช่น ดาวเทียมไทยคม ย่าน C-Band จะมีความแรงสัญญาณสูงสุดสำหรับการใช้งานในประเทศไทย ประเทศในแถบอินโดจีนและประเทศอินเดีย จึงทำให้ดาวเทียมไทยคมได้รับความนิยมอย่างมากในการใช้งานจากผู้ใช้ในภูมิภาคดังกล่าว ทั้งนี้ สภาพตลาดและการแข่งขันเช่นนี้จะคงอยู่ไปอีกระยะหนึ่ง จนกว่าทิศทางในการใช้งานย่านความถี่อื่นๆ จะได้รับการยอมรับและมีการใช้งานอย่างกว้างขวางมากขึ้น รวมถึงเงื่อนไขการเปิดเสรี หรือการผ่อนคลายข้อกำหนดที่เกี่ยวข้องการกับการใช้งานดาวเทียมย่านความถี่อื่นๆ ในแต่ละประเทศด้วยเช่นกัน

2.) ย่าน Ku-Band สภาวะของตลาดโดยรวมสำหรับการใช้งานทรานสพอนเดอร์ย่าน Ku-Band นี้ยังอยู่ในลักษณะที่ความต้องการใช้งานน้อยกว่าปริมาณทรานสพอนเดอร์ที่มีให้บริการ ในปัจจุบันถึงแม้ว่าความถี่ในย่าน Ku-Band สามารถให้ความแรงสัญญาณสูงกว่าย่าน C-Band หลายเท่า ซึ่งมีผลให้ผู้ใช้สามารถใช้จานรับสัญญาณขนาดเล็กเพียง 60-90 เซนติเมตร ในการรับสัญญาณตรงจากดาวเทียม หรือที่เราเรียกว่าการรับสัญญาณในระบบ Direct-to-Home หรือ DTH นั่นเอง จึงช่วยเพิ่มความสะดวกให้แก่ผู้รับในการติดตั้งอุปกรณ์เพื่อรับชมรายการและมีค่าใช้จ่ายต่ำกว่ามาก เมื่อเปรียบเทียบกับการรับชมผ่านจาน C-Band ซึ่งมีขนาด 2-3 เมตรขึ้นไป นอกจากนี้ ปัจจุบันมีการเติบโตของ High Definition Television (HDTV) ในประเทศอเมริกา และ ยุโรป โดย HDTV เป็นโทรทัศน์ที่ให้ความละเอียดและความกว้างของภาพมากกว่าโทรทัศน์ที่ใช้งานในปัจจุบัน ซึ่งการพัฒนาอย่างต่อเนื่องของ HDTV จะนำไปสู่การเพิ่มขึ้นของจำนวนช่องรายการโทรทัศน์ และ ส่งผลให้มีความต้องการใช้งานทรานสพอนเดอร์เพิ่มขึ้น โดยคาดว่า HDTV จะเข้ามาในแถบเอเชียในเร็วๆ นี้ 

อย่างไรก็ดี เพื่อให้สอดคล้องกับสภาวะการแข่งขันดังกล่าว บริษัทฯ ได้ริเริ่มพัฒนาการให้บริการรูปแบบใหม่ๆ โดยเน้นการใช้งาน Ku-Band เพื่อส่งเสริมให้ลูกค้ามีความเข้าใจ และมั่นใจในบริการ ทรานสพอนเดอร์ ย่านความถี่นี้มากยิ่งขึ้น ตัวอย่างเช่น บริการ Private Business TV, บริการ Educational TV นอกจากนี้ ทิศทางแนวโน้มของการเปิดให้บริการเครือข่าย Direct-to-Home ตามกระแสการเปิดเสรีภายใต้ข้อตกลงขององค์การการค้าโลก ก็จะทำให้การใช้งานทรานสพอนเดอร์ ย่านความถี่ Ku-Band เป็นไปอย่างกว้างขวางมากขึ้นในอนาคตอันใกล้นี้ และการดำเนินกิจกรรมทางการตลาดของระบบดาวเทียมไอพีสตาร์ โดยเริ่มให้บริการระยะแรกจะเพิ่มอัตราการใช้งานของ Ku-Band อีกทางหนึ่ง

นอกจากที่กล่าวข้างต้นแล้วยังมีปัจจัยอื่นๆ ที่ส่งผลกระทบกับสภาพตลาดและการแข่งขันในอุตสาหกรรมการให้บริการวงจรดาวเทียม ได้แก่

การขยายตัวทางเศรษฐกิจในประเทศจีน อินเดีย และประเทศในเอเชียใต้ ส่งผลให้มีการพัฒนาระบบเครือข่ายสื่อสารโทรคมนาคมอย่างกว้างขวาง และนำไปสู่ความต้องการใช้ดาวเทียมเพิ่มมากขึ้น

การพัฒนาเทคโนโลยีและรูปแบบการประยุกต์ใช้งานดาวเทียม ส่งผลให้มีการขยายตัวของการใช้งานดาวเทียม เช่น ระบบโทรศัพท์ชนบทผ่านดาวเทียม (Rural Telephony) ระบบอินเตอร์เน็ต ระบบออกอากาศโทรทัศน์โดยตรงผ่านดาวเทียม (DTH) เป็นต้น

สภาวะการเติบโตทางเศรษฐกิจของประเทศในแถบเอเชียตะวันออกเฉียงใต้ ทำให้ปริมาณการขยายตัวของการใช้งานเครือข่ายดาวเทียมมีอัตราสูงขึ้น แต่เนื่องจากปริมาณทรานสพอนเดอร์ที่มีให้บริการมีมากกว่าความต้องการใช้งาน ทำให้ยังคงมีการแข่งขันด้านราคาในบางพื้นที่ 

การแข่งขันของธุรกิจดาวเทียมในประเทศจีนและอินเดีย

การแข่งขันโดยทั่วไปในธุรกิจการให้บริการช่องสัญญาณดาวเทียม (Transponder)
ในประเทศอินเดียมีการแข่งขันกันสูงในด้านของราคา
ซึ่งทำให้ราคาโดยรวมของการให้บริการช่องสัญญาณดาวเทียมต่ำลง
ลูกค้าจึงมีทางเลือกมากขึ้นหากมองในแง่ของราคา
อย่างไรก็ดีคุณภาพของการให้บริการก็เป็นปัจจัยอย่างหนึ่งที่ลูกค้าให้ความสำคัญ
ดังนั้นจึงพอที่จะกล่าวได้ว่าการให้บริการช่องสัญญาณดาวเทียมของไทยคมในประเทศอินเดียนั้นสามารถที่จะรักษาตลาดไว้ได้ระดับหนึ่ง
สำหรับในประเทศจีนเนื่องจากบริษัทไม่ได้มุ่งเน้นการให้บริการช่องสัญญาณดาวเทียม
(Transponder)
เนื่องจากพื้นที่การให้บริการของดาวเทียมไทยคมในปัจจุบันไม่ได้ครอบคลุมพื้นที่ประเทศจีน
ดังนั้นบริษัทฯ
มองว่าแม้ว่าการแข่งขันในธุรกิจการให้บริการช่องสัญญาณดาวเทียมในประเทศจีนจะมีมากเนื่องจากมีผู้ให้บริการหลายราย
แต่บริษัทฯไม่ได้รับผลกระทบโดยตรงจากการแข่งขันดังกล่าว

การแข่งขันในด้านการให้บริการดาวเทียมบรอดแบนด์
บริษัทฯได้เริ่มให้บริการดาวเทียมบรอดแบนด์โดยได้มีการติดตั้งเกตเวย์ไอพีสตาร์ในประเทศอินเดียและประเทศจีน
เพื่อให้บริการดาวเทียมบรอดแบนด์โดยใช้ร่วมกับดาวเทียมในปัจจุบัน
เพื่อเป็นการให้บริการในช่วงแรกก่อนที่ดาวเทียมไอพีสตาร์พร้อมจะให้บริการได้ (IPSTAR First
Generation) เนื่องจากประเทศจีนและประเทศอินเดียเป็นฐานการตลาดที่ค่อนข้างใหญ่
และความต้องการของตลาดต่อบริการบรอดแบนด์มีเป็นจำนวนมาก
มากกว่าปริมาณการให้บริการที่ไอพีสตาร์สามารถเสนอให้ได้ในประเทศนั้นๆ ดังนั้นบริษัทฯ
จึงมีโอกาสที่ดีในการสร้างตลาดของธุรกิจดาวเทียมบรอดแบนด์ นอกจากนี้ บริษัทฯ
ได้มีการทำการประสานงานความถี่ กับประเทศจีนเป็นที่เรียบร้อยแล้ว
ดังนั้นจึงถือเป็นความคืบหน้าของบริษัทฯ
ในการเตรียมให้บริการโดยใช้ดาวเทียมไอพีสตาร์ต่อตลาดบรอดแบนด์ในประเทศจีน

การแข่งขันจากอุตสาหกรรมที่เกี่ยวข้อง 

การให้บริการในการติดต่อสื่อสารผ่านดาวเทียมมีตัวกลางที่เป็นตัวเชื่อมผ่านสัญญาณระหว่างเครือข่ายด้วยกันคือ
ดาวเทียม ดังนั้น การแข่งขันจากอุตสาหกรรมที่เกี่ยวข้องกับธุรกิจนี้คือ
การใช้บริการในการเชื่อมผ่านสัญญาณระหว่างเครือข่ายด้วยกัน
โดยผ่านตัวกลางในการเชื่อมโยงอื่นได้แก่ เครือข่ายสายเคเบิลทองแดง
เครือข่ายสายเคเบิลใยแก้วนำแสง และตัวกลางในการใช้คลื่นไมโครเวฟ (Microwave)
หรือคลื่นวิทยุที่ใช้ความถี่ต่ำอื่นๆ เช่น HF VHF และ UHF เป็นต้น

จากตัวกลางต่างๆ ดังกล่าวข้างต้น ตัวกลางที่นับว่าเป็นคู่แข่งขันหลักสำหรับธุรกิจการให้บริการ
ติดต่อสื่อสารผ่านดาวเทียมนั้นได้แก่ ตัวกลางที่ใช้สายเคเบิลใยแก้วนำแสง ซึ่งนับว่าเป็นตัวกลาง
ในการผ่านสัญญาณที่มี ประสิทธิภาพสูงตัวหนึ่ง
และสามารถให้บริการในการติดต่อสื่อสารได้ทุกประเภท ไม่ว่าจะเป็นสัญญาณภาพ
เสียงหรือข้อมูลในคุณภาพและความจุของสัญญาณที่สูงมาก

อย่างไรก็ตาม การให้บริการในการติดต่อสื่อสารผ่านทางสายเคเบิลใยแก้วนำแสงยังมีข้อจำกัดต่างๆ
ดังนี้

1)  เวลาในการสร้างเครือข่ายหรือการขยายเครือข่ายเพิ่มเติมนั้น
    จะต้องใช้เวลาที่นานกว่าการใช้ตัวกลางทางด้านดาวเทียม
    เพราะต้องมีการวางสายเชื่อมโยงตามจุดต่างๆ ที่ต้องการติดต่อสื่อสารถึงกัน

2)  การลงทุนในการเชื่อมโยงเครือข่ายในแต่ละจุดนั้นต้องใช้งบลงทุนสูงมาก
    ทำให้ผู้ประกอบการต้องคำนึงถึงเฉพาะการเชื่อมโยงระหว่างจุดหรือพื้นที่ที่สำคัญๆ เท่านั้น

3)  ความสามารถทางด้านพื้นที่ในการให้บริการหรือการสร้างเครือข่ายให้ครอบคลุมตามพื้นที่ต่างๆ
    นั้นจะน้อยกว่าการให้บริการผ่านดาวเทียม ทำให้บางพื้นที่ที่ไม่มีการโยงของสายเคเบิล
    หรือในจุดที่สายเคเบิลเข้าไม่ถึงจะขาดโอกาสในการติดต่อสื่อสาร

4)  ความคล่องตัวในการใช้งานของสายเคเบิลจะน้อยกว่าการใช้บริการผ่านดาวเทียม
    เพราะไม่สามารถเคลื่อนย้ายอุปกรณ์จากจุดที่ติดตั้งได้

จากข้อจำกัดข้างต้น
สามารถแสดงให้เห็นว่าการติดต่อสื่อสารโดยตัวกลางของสายเคเบิลใยแก้วนำแสงนั้นจะเหมาะสมเฉพาะการนำไปใช้งานในบางลักษณะเท่านั้น
อาทิเช่น การเชื่อมโยงสัญญาณปริมาณมากๆ ระหว่างชุมสายโทรศัพท์ด้วยกัน
เพราะเป็นการเชื่อมโยงระหว่างจุดหลักๆ
ซึ่งผู้ประกอบการยังคงพิจารณานำดาวเทียมมาเป็นตัวกลางสำรองในการเชื่อมโยงดังกล่าวด้วย

กลยุทธ์ทางการตลาด

ในปี 2548 ที่ผ่านมา บริษัทฯ ได้เริ่มให้บริการบรอดแบนด์ในรูปแบบต่างๆ มากมาย
โดยได้ติดตั้งสถานีบริการภาคพื้นดินไอพีสตาร์รุ่นแรก (IPSTAR First Generation Gateway)
เพื่อใช้งานร่วมกับดาวเทียมที่มีการใช้งานในปัจจุบัน (Conventional Satellite)
ด้วยย่านความถี่ Ku Band ในหลายประเทศแถบเอเชีย-แปซิฟิก เช่น ประเทศไทย พม่า
ออสเตรเลีย จีน อินเดีย ลาว และไต้หวัน
ฃึ่งได้รับการตอบรับเป็นอย่างดีจากกลุ่มบริษัทคู่ค้าจำนวนมาก
ปัจจุบันบริษัทได้ทำสัญญากับผู้ให้บริการหลักใน 3 ประเทศแล้วคือ บริษัท ทีโอที จำกัด (มหาชน)
MPT (Myanmar Posts and Telecommunications) และ VTI (Vietnam Telecom
International) โดยปัจจุบันนี้บริษัทได้ติดตั้งอุปกรณ์ไอพีสตาร์แล้วทั้งสิ้น 6 แห่ง ในประเทศไทย
พม่า เวียดนาม ออสเตรเลีย (คาร์ลกูลี่ และ โบรคเคนฮิลล์) และ นิวซีแลนด์

จากการให้บริการดังกล่าวทำให้บริษัทฯ
สามารถพัฒนาการให้บริการในระบบไอพีสตาร์ได้อย่างมีประสิทธิภาพและได้เรียนรู้จากคำแนะนำต่างๆ
เพื่อใช้เป็นแนวทางหลักสำหรับการดำเนินกลยุทธ์ทางการตลาดเพื่อให้บริการระบบภาคพื้นดินไอพีสตาร์ร่วมกับดาวเทียมไทยคม
4(ไอพีสตาร์) ได้อย่างเต็มประสิทธิภาพต่อไป

บริษัทฯ มุ่งเน้นไปที่การจัดหาผลิตภัณฑ์และบริการที่สอดคล้องกับราคาที่เหมาะสมเป็นหลัก
เพื่อตอบสนองความต้องการของผู้ใช้บริการให้ได้รับความคุ้มค่าทั้งด้านคุณภาพและราคามากที่สุดด้วยบริการที่มีคุณภาพระดับโลกตามมาตรฐาน
ISO 9002 และส่งเสริมการให้บริการแบบครบวงจร (Solution Provider Services)
ตลอดจนสนับสนุนการสร้างสัมพันธ์อันดีอย่างต่อเนื่องกับกลุ่มบริษัทคู่ค้าในแต่ละภูมิภาค หลังจากบริษัทฯ
ประสบความสำเร็จในการยิงดาวเทียมไทยคม 4(ไอพีสตาร์) ในเดือนสิงหาคมที่ผ่านมา
ขณะนี้บริษัทฯ อยู่ระหว่างการย้ายลูกค้าที่ใช้บริการไอพีสตาร์จากดาวเทียมไทยคม 1 และ 2
มาที่ดาวเทียมไทยคม 4(ไอพีสตาร์) โดยคาดว่าจะเสร็จภายในไตรมาสที่ 1 ปี 2549

ทางด้านสินค้าและผลิตภัณฑ์

ในปี 2548 บริษัทฯ ได้ขายอุปกรณ์รับส่งสัญญาณปลายทางไอพีสตาร์ไปรวมทั้งสิ้นกว่า 18,000 ชุด
ซึ่งมากกว่าที่คาดการณ์ไว้เป็นอย่างมาก อุปกรณ์รับส่งสัญญาณปลายทางไอพีสตาร์รุ่น Enterprise
ได้ออกวางตลาดเมื่อกลางปี 2548 บริษัทฯ จะนำอุปกรณ์รับส่งสัญญาณปลายทางไอพีสตาร์รุ่น
Comsumer ออกวางตลาด ในไตรมาสที่ 1 ปี 2549 รวมถึงจานรับสัญญาณ และ ตัวจับสัญญาณด้วย

โดยในปี 2549 บริษัทฯ จะมุ่งเน้นที่คุณภาพของอุปกรณ์รับส่งสัญญาณปลายทางไอพีสตาร์ ดังนั้น
จึงมีการจัดตั้งทีมควบคุมคุณภาพขึ้น โดยจะเน้นความต้องการของลูกค้าเป็นหลัก และลดต้นทุนการผลิต

ทางด้านราคา

เป็นที่ทราบกันดีว่าดาวเทียมไทยคม 4(ไอพีสตาร์)
เป็นดาวเทียมที่มีความก้าวหน้าทางเทคโนโลยีมากเช่น
การให้บริการได้ครอบคลุมทั่วทุกพื้นที่และสามารถเปิดให้บริการแก่ลูกค้าได้อย่างรวดเร็ว
มีจุดเด่นโดยเฉพาะในเรื่องประสิทธิภาพในการใช้ช่องสัญญาณดาวเทียม ( bandwidth
capacity) อันจะมีผลทำให้ต้นทุนต่อเมกะบิตต่อวินาที (megabit per second - Mbps)
จะน้อยกว่าต้นทุนของระบบดาวเทียมแบบเดิมที่มีพื้นที่ครอบคลุมและมีคุณสมบัติการใช้งานที่ใกล้เคียงกัน
ประกอบกับอุปกรณ์รับ-ส่งสัญญาณรุ่นใหม่ของผู้ใช้บริการที่มีราคาต่ำซึ่งถือเป็นจุดขายที่สำคัญของไอพีสตาร์
บริษัทฯ
มีความเชื่อมั่นว่าราคาค่าบริการผ่านดาวเทียมไอพีสตาร์จะสามารถแข่งขันกับบริการบรอดแบนด์อื่นๆ
ที่มีอยู่ในท้องตลาดได้
โดยเฉพาะในตลาดการบริการบรอดแบนด์ในเขตพื้นที่ชนบทและชานเมืองในเอเชียให้มีโอกาสใช้บริการสื่อสารโทรคมนาคมและอินเตอร์เน็ตได้ในราคาถูก

ทางด้านรายการส่งเสริมการขาย

สำหรับรายการส่งเสริมการขาย บริษัทฯ
สร้างกลยุทธ์ในการสร้างความแตกต่างในการให้บริการด้วยบริการเสริมอื่นๆ (Value Added
Services) เข้ากับผลิตภัณฑ์และบริการที่มีอยู่ (Bundled Solution)
เพื่อให้เกิดประสิทธิภาพในการใช้งานและลดค่าใช้จ่ายที่ไม่จำเป็นแก่ผู้ใช้บริการ

ทางด้านช่องทางการจัดจำหน่ายและการจัดสรร

บริษัทฯ จะดำเนินกลยุทธ์ด้วยวิธีการจัดหาตัวแทนขาย โดยแบ่งเขตการขายและดูแลตลาดเป็น 6
ภูมิภาคได้แก่ อินโดจีน จีน อินเดีย เอเชียใต้ ทวีปออสเตรเลีย และประเทศไทย
เพื่อให้บริการไอพีสตาร์ครอบคลุมทั้ง14 ประเทศ กลยุทธ์หลักของบริษัทฯ
คือการจัดหาและร่วมมือกับผู้ให้บริการระดับชาติรายสำคัญ เพื่อสร้างรูปแบบทางธุรกิจร่วมกัน
(business model) และโครงสร้างพื้นฐานของธุรกิจ (Platform) ตามนโยบายต่างๆ
เพื่อให้พันธมิตรมีความแข็งแกร่งและพร้อมสำหรับตลาดในแต่ละประเทศ นอกจากนี้ บริษัทฯ
ยังจัดเตรียมวิธีการดำเนินงาน การวิเคราะห์รูปแบบเงินลงทุน และอื่นๆ
เพื่อใช้เป็นแนวทางในการดำเนินงานศึกษาความเป็นไปได้ให้บริษัทคู่ค้าในตลาดต่างประเทศและทำงานร่วมกันเพื่อประโยชน์สูงสุดของทั้งสองฝ่าย

3.1.1.3 ลักษณะของลูกค้าและความสัมพันธ์ระหว่างลูกค้ากับบริษัทฯ

บริษัทฯ มีความสัมพันธ์อันดีกับลูกค้าที่ใช้บริการเสมอมา
มีการประสานงานและร่วมมือกันเพื่อเพิ่มประสิทธิภาพในการให้บริการตลอดมา ลักษณะของลูกค้า
สามารถแบ่งตามประเภทการใช้งานดาวเทียม และ ประเภทของธุรกิจได้ดังนี้

3.1.1.3.1 ลักษณะของลูกค้าแบ่งตามประเภทการใช้งานดาวเทียม

โดยทั่วไป บริษัทฯ ได้แบ่งประเภทลูกค้าทั้งในและต่างประเทศ
ตามลักษณะการใช้งานดาวเทียมออกเป็น 3 ประเภท ดังนี้

  1) กลุ่มสื่อสาร (Telecommunications Segment) ซึ่งประกอบด้วย

-   กลุ่มผู้ให้บริการการสื่อสารทั่วไป เช่น
    ผู้ประกอบการโทรศัพท์สาธารณะผ่านดาวเทียมภายในประเทศ ผู้ประกอบการโทรศัพท์เคลื่อนที่
    ซึ่งประสงค์จะใช้ดาวเทียมไทยคมเพื่อเชื่อมโยงเครือข่ายโทรศัพท์จากชุมสายต่างจังหวัดที่ตั้งอยู่ในพื้นที่ที่ห่างไกลกัน

-   กลุ่มผู้ให้บริการสื่อสารข้อมูลผ่านดาวเทียม เช่น
    ผู้ประกอบการให้บริการสื่อสารผ่านดาวเทียมแก่ผู้ใช้ในเชิงพาณิชย์ (VSAT Operators)
    หน่วยราชการ และรัฐวิสาหกิจต่างๆ ที่ใช้ดาวเทียมเพื่อการ สื่อสารภายใน
    ซึ่งประสงค์จะใช้ดาวเทียมเพื่อให้บริการรับส่งข้อมูล เสียง หรือภาพ
    โดยเชื่อมโยงกับเครือข่ายภาคพื้นดิน

-   กลุ่มผู้ใช้ดาวเทียมเพื่อกิจการภายใน เช่น หน่วยงานรัฐบาล
    หรือรัฐวิสาหกิจซึ่งใช้งานดาวเทียมเพื่อการติดต่อสื่อสารภายในองค์กร

  2) กลุ่มแพร่กระจายสัญญาณ (Broadcasting Segment) ซึ่งประกอบด้วย

-   กลุ่มผู้ให้บริการแพร่กระจายสัญญาณโทรทัศน์ เช่น ผู้ประกอบการสถานีโทรทัศน์
    ผู้ให้บริการสัญญาณโทรทัศน์ผ่านดาวเทียมระบบบอกรับเป็นสมาชิก
    องค์กรการศึกษาหรือหน่วยงานบริการ การศึกษา องค์กรต่างๆ ทั่วไป
    ซึ่งประสงค์จะใช้ดาวเทียมเพื่อถ่ายทอดสัญญาณโทรทัศน์ไปยังสถานีทวนสัญญาณ
    หรือเพื่อถ่ายทอดตรงถึงบ้านผู้รับชมรายการ
    หรือเพื่อถ่ายทอดรายการสดนอกสถานที่ผ่านทางชุดอุปกรณ์ถ่ายทอดสัญญาณผ่านดาวเทียมเคลื่อนที่
    เป็นต้น

-   กลุ่มผู้ให้บริการแพร่กระจายสัญญาณวิทยุ เช่น ผู้ประกอบการสถานีวิทยุกระจายเสียง
    ซึ่งประสงค์จะใช้ดาวเทียมเพื่อถ่ายทอดสัญญาณเสียงไป-มาระหว่างสถานีวิทยุที่อยู่ห่างจากกันเป็นระยะทางไกล
    เพื่อถ่ายทอดต่อโดยผ่านสถานีทวนสัญญาณไปยังผู้รับฟังรายการ
    หรือเพื่อแพร่กระจายสัญญาณวิทยุโดยตรงสู่ผู้รับฟังทั่วไป

  3) กลุ่มอินเตอร์เน็ต (Internet Segment) ซึ่งประกอบด้วย

-   กลุ่มผู้ให้บริการอินเตอร์เน็ตแก่ผู้ใช้บริการปลายทาง เช่น ผู้ประกอบการให้บริการอินเตอร์เน็ต
    หรือ Internet Service Provider (ISP)
    ซึ่งประสงค์จะใช้ดาวเทียมประกอบกับเครือข่ายภาคพื้นดินของตน
    เพื่อให้บริการอินเตอร์เน็ตแก่ผู้ใช้บริการปลายทาง หรือ End Users
    กลุ่มผู้ให้บริการการเชื่อมต่ออินเตอร์เน็ตระหว่างประเทศแก่ ISP เช่น
    หน่วยงานของราชการหรือรัฐวิสาหกิจในแต่ละประเทศ
    ซึ่งเป็นผู้ควบคุมการใช้งานและการเชื่อมต่อการใช้อินเตอร์เน็ตในประเทศของตนเข้ากับโลกภายนอก
    โดยทั่วไปจะเรียกผู้ให้บริการลักษณะนี้ว่า Internet Access Provider หรือ IAP กลุ่ม
    IAP นี้
    สามารถใช้ดาวเทียมไทยคมเพื่อเชื่อมต่อเครือข่ายอินเตอร์เน็ตของประเทศของตนเข้ากับโลกภายนอก
    นอกจากนั้น จึงนำไปแบ่งเสนอขายต่อผู้ให้บริการอินเตอร์เน็ต หรือ ISP
    รายย่อยในประเทศต่อไป

สัดส่วนลูกค้าโดยแบ่งตามประเภทการใช้งานดาวเทียม*

  หน่วย : ร้อยละ

+---------------------------+-------------+-------------+-------------+
|                           | 2546        | 2547        | 2548        |
+---------------------------+-------------+-------------+-------------+
| กลุ่มสื่อสาร                  | 38.7        | 42.5        | 41.9        |
|                           |             |             |             |
| กลุ่มแพร่กระจายสัญญาณ         | 50.4        | 47.5        | 51.2        |
|                           |             |             |             |
| กลุ่มอินเตอร์เน็ต              | 10.9        | 10.0        | 6.9         |
+---------------------------+-------------+-------------+-------------+

  * คำนวณจากจำนวนช่องสัญญาณที่ลูกค้าใช้บริการบนดาวเทียมไทยคม 1 ,2 และ 3
  ไม่รวมไทยคม 4(ไอพีสตาร์)

  3.1.1.3.2 ลักษณะของลูกค้าแบ่งตามประเภทของธุรกิจ

  1) กลุ่มผู้ใช้บริการที่เป็นหน่วยงานของรัฐ เช่น กระทรวงมหาดไทย กรมประชาสัมพันธ์
  กรมสรรพากร การไฟฟ้าส่วนภูมิภาค กองตำรวจสื่อสาร สถานีโทรทัศน์กองทัพบกช่อง 5 เป็นต้น

  2) กลุ่มผู้ใช้บริการที่เป็นหน่วยงานของเอกชน เช่น บริษัท แอดวานซ์ อินโฟร์ เซอร์วิส จำกัด
  (มหาชน) บริษัท ไอทีวี จำกัด (มหาชน) บริษัท สามารถเทเลคอม จำกัด บริษัท อคิวเมนท์
  จำกัดบริษัท ยูไนเต็ด บรอดคาสติ้ง คอร์ปอร์เรชั่น จำกัด (มหาชน) และอื่นๆ เป็นต้น

  3) กลุ่มผู้ใช้บริการต่างประเทศ เช่น สถานีโทรทัศน์ของรัฐบาลและเอกชนในประเทศต่างๆ เช่น
  เวียดนาม อินเดีย เป็นต้น

ในระยะ 3 ปีที่ผ่านมา บริษัทฯ ไม่มีลูกค้ารายใดใช้บริการเกินกว่าร้อยละ 30 ของยอดขาย
และลูกค้าส่วนใหญ่จะเป็นลูกค้าที่อยู่ใน ประเทศไทย (ร้อยละ 67) ประเทศในแถบอินโดจีน
(ร้อยละ 17) และ ประเทศแถบเอเชียใต้ (ร้อยละ 11)

3.1.1.4 การจัดหาบริการ

1) ขั้นตอนในการจัดหาผู้สร้างดาวเทียมและเกตเวย์

การจัดหาดาวเทียมและเกตเวย์เพื่อนำมาให้บริการของบริษัทฯ จะเริ่มจาก
ทีมงานด้านการตลาดจะเป็นผู้วิเคราะห์ความต้องการใช้บริการจากลูกค้าเช่น กลุ่มประเทศเป้าหมาย
และบริการที่ต้องการจากลูกค้า โดยทีมวิศวกรของบริษัทฯ จะทำการศึกษาคุณสมบัติต่างๆ
ของดาวเทียมและเกตเวย์เช่น การออกแบบพื้นที่ให้บริการ เทคโนโลยีของดาวเทียมที่จะเลือกใช้
ช่วงความถี่ของการใช้งาน สถานที่ตั้งเกตเวย์และจำนวนช่องสัญญาณดาวเทียม
เพื่อให้ตรงกับความต้องการของลูกค้า จากนั้นบริษัทฯ
จะส่งสรุปข้อมูลของดาวเทียมที่ต้องการไปยังผู้สร้างดาวเทียมและผู้สร้างเกตเวย์หลายๆ ราย
เพี่อให้ทำคำเสนอสร้างดาวเทียมและเกตเวย์ ตามคุณสมบัติที่ต้องการมายังบริษัทฯ เพื่อให้บริษัทฯ
ทำการขั้นเลือกผู้จัดสร้างดาวเทียมและเกตเวย์ที่เหมาะสม โดยบริษัทฯ จะคัดเลือกจาก
ประวัติการจัดสร้างดาวเทียมและเกตเวย์ในอดีต ระยะเวลาในการจัดสร้าง
การสนับสนุนทางการเงิน ราคาและเงื่อนไขพิเศษอื่นๆ เป็นต้น
โดยขั้นตอนในการจัดหาผู้สร้างดาวเทียมและเกตเวย์ข้างต้นจะใช้เวลาประมาณ 6-9 เดือน
และระยะเวลาโดยเฉลี่ยในการจัดสร้างดาวเทียมคือประมาณ 18 เดือน และประมาณ 6
เดือนสำหรับการสร้างเกตเวย์แต่ละเกตเวย์

2) ขั้นตอนการให้บริการวงจรดาวเทียม

เมื่อตัวแทนของบริษัทฯ ได้รับทราบความต้องการใช้งานดาวเทียมจากลูกค้า บริษัทฯ
จะพิจารณาเงื่อนไขทางเทคนิคของเครือข่ายประกอบกับความต้องการของลูกค้าเพื่อดูว่าบริการใดของบริษัทฯ
ไม่ว่าจะเป็นบริการหลัก คือ การให้บริการ ทรานสพอนเดอร์ หรือบริการเสริมอื่นๆ เช่น
บริการรับ-ส่งสัญญาณผ่านดาวเทียม หรือบริการบีบอัดสัญญาณ
จะสามารถตอบสนองความต้องการของลูกค้าได้ดีที่สุด ซึ่งบริษัทฯ
จะมีขั้นตอนการดำเนินการดังต่อไปนี้

-   เจ้าหน้าที่ทางวิศวกรรมของบริษัทฯ
    จะพิจารณาเงื่อนไขทางเทคนิคของเครือข่ายการใช้งานดาวเทียมของลูกค้าเพื่อจัดสรรช่วงความถี่ที่เหมาะสมของทรานสพอนเดอร์บนดาวเทียม
    รวมถึงการคำนวณทางเทคนิคเกี่ยวกับการใช้งานดาวเทียมให้เกิดประสิทธิภาพสูงสุดและแนะนำให้ลูกค้าได้ทราบถึงวิธีการใช้งาน
    เพื่อให้ลูกค้าสามารถใช้งานดาวเทียมได้อย่างมีประสิทธิภาพ

-   ในกรณีที่ลูกค้าต้องการใช้บริการเสริมอื่นๆ
    ไม่ว่าจะเป็นบริการเสริมจากทางด้านสถานีบริการภาคพื้นดินของบริษัทฯ
    หรือบริการการออกแบบเครือข่าย หรือจัดซื้อจัดหาอุปกรณ์ หรือต้องการบริการจากบริษัทฯ
    อย่างครบวงจร เจ้าหน้าที่ทางวิศวกรรมของบริษัทฯ จะร่วมประสานงานอย่างใกล้ชิดกับลูกค้า
    เพื่อจัดหารูปแบบบริการที่สอดคล้องกับความต้องการของลูกค้า

-   ก่อนการใช้งานบริษัทฯ
    จะนำเสนอร่างสัญญาใช้บริการให้ลูกค้าได้พิจารณาก่อนจะมีการลงนามในสัญญาเพื่อเริ่มใช้บริการต่อไป

หลังจากที่ลูกค้าได้ลงนามในสัญญาการใช้ช่องสัญญาณดาวเทียมแล้ว
ลูกค้าจะต้องประสานงานกับฝ่ายเทคนิคของบริษัทฯ คือ ฝ่ายวิศวกรรมสื่อสาร
และฝ่ายบริการลูกค้าและเครือข่าย ก่อนที่จะมีการส่งสัญญาณขึ้นบนดาวเทียมไทยคม
โดยขั้นตอนแรกลูกค้าจะต้องส่งข้อมูลทางเทคนิคเกี่ยวกับการใช้เครือข่าย เช่น
ขนาดจานสายอากาศที่ใช้ ความถี่และกำลังของสัญญาณ ให้กับฝ่ายวิศวกรรมสื่อสารเพื่อตรวจสอบดูว่า
การใช้กำลังส่งทั้งหมดของเครือข่ายไม่เกินจากสัญญาที่ได้เช่าไว้
และจานสายอากาศที่ใช้เป็นไปตามมาตรฐานที่ได้กำหนดไว้

จากนั้นทางฝ่ายวิศวกรรมสื่อสารจะออกเอกสารเพื่อเป็นข้อมูลในการขึ้นสัญญาณและความถี่ที่ใช้
ในการเข้าใช้งานช่องสัญญาณดาวเทียมไทยคมแต่ละครั้ง
ฝ่ายบริการลูกค้าและเครือข่ายจะประสานงานกับลูกค้า
เพื่อให้บริการทดสอบอุปกรณ์ภาคพื้นดินของลูกค้าก่อนที่จะนำมาใช้งาน
และเพื่อให้บริการทดสอบคุณภาพสัญญาณการใช้งานผ่านดาวเทียมไทยคม
เพื่อให้มั่นใจว่าสัญญาณที่ใช้งานผ่าน ดาวเทียมไทยคมของลูกค้าเป็นไปอย่างมีประสิทธิภาพ
และไม่ก่อให้เกิดปัญหาสัญญาณรบกวนไปยังผู้ใช้งานรายอื่นๆ และดาวเทียมข้างเคียง

3) ขั้นตอนการให้บริการ Satellite Turnkey Services
(การให้บริการการใช้ช่องสัญญาณดาวเทียมแบบเบ็ดเสร็จ)

เป็นบริการที่ให้ความสะดวก รวดเร็ว และประหยัด
ต่อลูกค้าที่ต้องการใช้ช่องสัญญาณดาวเทียมของไทยคม ณ สถานที่ที่ลูกค้าต้องการ
ซึ่งมีรายละเอียดดังต่อไปนี้

-   การให้คำปรึกษาในเรื่องการออกแบบระบบการใช้งานดาวเทียม
    สถานีรับส่งสัญญาณผ่านดาวเทียม และแผนการติดตั้งทดสอบระบบและสถานี
    รวมถึงประเมินราคาระบบและสถานีส่งสัญญาณดาวเทียมเพื่อให้สอดคล้องกับลักษณะ
    การใช้งานและความต้องการของลูกค้า
    รวมถึงการปรับปรุงเปลี่ยนแปลงหรือพัฒนาระบบเดิมเพื่อให้สามารถใช้งานกับดาวเทียมได้

-   การจัดซื้อ จัดหาอุปกรณ์ต่าง ๆ ที่จะต้องใช้ในการติดตั้งระบบและสถานีดังกล่าว
    โดยมีการสร้างความสัมพันธ์ระยะยาวกับผู้ผลิตอุปกรณ์ต่างๆ
    โดยมีการสำรองอุปกรณ์และระบบไว้เพื่อให้สามารถติดตั้งได้อย่างรวดเร็ว

-   การติดตั้งระบบและสถานีดังกล่าว ณ สถานที่ของลูกค้า
    พร้อมทั้งทดสอบระบบและสถานที่เพื่อให้สามารถมั่นใจได้ว่าระบบใช้งานได้ตรงตามวัตถุประสงค์โดยวิศวกร
    และช่างเทคนิคที่เชี่ยวชาญ และ
    ให้การฝึกอบรมเจ้าหน้าที่ทางเทคนิคของลูกค้าให้สามารถปฏิบัติงานได้
    รวมถึงบริการหลังการขายที่มีประสิทธิภาพ

3.1.1.5 สิทธิหรือข้อจำกัดในการประกอบธุรกิจ

1) สิทธิการประกอบธุรกิจภายใต้สัญญาสัมปทาน

บริษัทฯ ได้รับสัมปทานดำเนินกิจการดาวเทียมสื่อสารในประเทศ
จากกระทรวงเทคโนโลยีสารสนเทศและการสื่อสาร เป็นเวลา 30 ปี นับจากวันที่ 11 กันยายน
2534 โดยบริษัทฯ จะต้องยกกรรมสิทธิ์ของดาวเทียมทุกดวงให้เป็นของกระทรวงฯ
หลังจากส่งดาวเทียมเข้าสู่ตำแหน่งวงโคจรและผ่านการทดสอบการใช้งานเรียบร้อยแล้ว
ส่วนสถานีควบคุมดาวเทียมและอุปกรณ์ต่างๆ จะตกเป็นของกระทรวงฯ
ทันทีหลังการติดตั้งและทดสอบประสิทธิภาพ (ยกเว้นส่วนสถานีควบคุมดาวเทียมและอุปกรณ์ต่างๆ
ที่อยู่ในต่างประเทศ)โดยกระทรวงฯ จะมอบทรัพย์สินดังกล่าวให้บริษัทฯ
ครอบครองเพื่อใช้ในการดำเนินกิจการต่อไปและภายใต้สัญญาสัมปทานนี้ทางบริษัทฯ
จะต้องนำส่งรายได้ขั้นต่ำตลอดอายุระยะเวลาสัมปทาน 30 ปี รวมเป็นจำนวนเงินทั้งสิ้น 1,415
ล้านบาท โดยปัจจุบันอัตราผลประโยชน์ตอบแทนที่บริษัทฯ นำส่งกระทรวงคมนาคม คือ ร้อยละ 15.5
ของรายได้ก่อนหักค่าใช้จ่ายและ ตามสัญญาสัมปทานยังกำหนดให้ บมจ. ชิน คอร์ปอเรชั่น
ถือหุ้นในบริษัทฯ ในสัดส่วนไม่ต่ำกว่าร้อยละ 40
(สรุปรายละเอียดของสัญญาสัมปทานตามเอกสารแนบ 4)

2) บัตรส่งเสริมการลงทุน

บริษัทฯ ได้รับส่งเสริมการลงทุนจากสำนักงานคณะกรรมการส่งเสริมการลงทุน สำหรับดาวเทียม
ไทยคม 1A ไทยคม 2 และ ไทยคม 3 ประเภท 7.5 กิจการบริการโทรคมนาคมดาวเทียม
โดยได้รับสิทธิประโยชน์ตามที่คณะกรรมการกำหนด โดยเฉพาะดาวเทียมไทยคม 3
ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดระยะเวลา
8 ปี นับแต่วันที่เริ่มมีรายได้จากการประกอบกิจการนั้น คือ 1 ธันวาคม 2540 ถึง 30 พฤศจิกายน
2548 (เฉพาะรายได้ในส่วนที่ได้รับจากต่างประเทศ) และได้รับยกเว้นอากรขาเข้าสำหรับวัตถุดิบ
เช่น Master Tape ที่นำเข้ามาจากต่างประเทศเพื่อใช้ในกิจการเพื่อบริการแก่ลูกค้าต่างประเทศ

เมื่อวันที่ 19 พฤศจิกายน 2546 บริษัทฯ
ได้รับการส่งเสริมการลงทุนจากสำนักงานคณะกรรมการส่งเสริมการลงทุนสำหรับโครงการไอพีสตาร์
โดยจะได้รับยกเว้นภาษีเงินได้นิติบุคคลสำหรับกำไรสุทธิในส่วนที่เกิดจากรายได้ในส่วนที่ได้รับจากต่างประเทศเป็นระยะเวลา
8 ปี นับตั้งแต่วันที่เริ่มมีรายได้จากการประกอบกิจการนั้น

บริษัทฯ
ดำเนินการขอรับการส่งเสริมการลงทุนจากสำนักงานคณะกรรมการส่งเสริมการลงทุนสำหรับโครงการไทยคม
5 ซึ่งขณะนี้อยู่ระหว่างการพิจารณาของสำนักงานคณะกรรมการส่งเสริมการลงทุน

1.  บริการการสื่อสารดาวเทียมและบริการที่เกี่ยวเนื่อง ดำเนินการโดย บริษัท ซีเอส ล็อกซอินโฟ
    จํากัด (มหาชน)

บมจ. ซีเอส ล็อกซอินโฟ คือ บริการ Uplink/Downlink
ให้บริการรับส่งสัญญาณโทรทัศน์ผ่านดาวเทียมครบวงจรในสถานีดาวเทียมไทยคมลาดหลุมแก้ว
ประกอบด้วยการให้บริการส่งสัญญาณโทรทัศน์ผ่านดาวเทียม บริการถ่ายทอดสดผ่านดาวเทียม
และบริการถ่ายทอดรายการบันทึกเทปทั้งในระบบอนาลอกและระบบดิจิตอล

2.  บริการอินเตอร์เน็ต

3.2.1 บริการอินเตอร์เน็ต ดำเนินการโดย บริษัท ซีเอส ล็อกซอินโฟ จำกัด (มหาชน)

(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2548 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

3.2.1.1 ลักษณะของผลิตภัณฑ์หรือบริการ

บริษัท ซีเอส ล็อกซอินโฟ จำกัด(มหาชน)
ผู้ให้บริการอินเทอร์เน็ตคุณภาพชั้นนำของประเทศภายใต้ชื่อ ซีเอส ล็อกซอินโฟ (CS LOXINFO)
ด้วยศักยภาพของเครือข่ายเคเบิลใยแก้วและระบบดาวเทียมที่ครอบคลุมทุกพื้นที่ทั่วประเทศ
พร้อมบุคลากรที่มีความเชี่ยวชาญ
จึงสามารถตอบสนองความต้องการของผู้ใช้บริการได้ทุกกลุ่มเป้าหมาย

ซีเอส ล็อกซอินโฟ เป็นผู้ให้บริการอินเทอร์เน็ตที่มีพื้นที่ให้บริการครอบคลุมทั้ง 76 จังหวัด
ทั่วประเทศ และมุ่งมั่นพัฒนาบริการอินเทอร์เน็ตให้มีคุณภาพที่ตอบสนองทุกความต้องการของผู้บริโภค
ไม่ว่าจะเป็นบุคคลทั่วไปหรือองค์กรธุรกิจทุกระดับ

บริการอินเทอร์เน็ตผ่านสายวงจรเช่า (Leased Line)

เหมาะสำหรับลูกค้าองค์กรที่ต้องการใช้เครือข่ายอินเทอร์เน็ตความเร็วสูงและระบบสารสนเทศในการเพิ่มประสิทธิภาพการดำเนินธุรกิจ
โดดเด่นด้วยทีมผู้เชี่ยวชาญคอยดูแลและให้คำปรึกษาตลอด 24 ชั่วโมงทุกวัน
พร้อมบริการเครือข่ายสำรองผ่านระบบดาวเทียม และบริการ Managed Services
ที่ช่วยให้การเชื่อมต่อผ่านระบบอินเทอร์เน็ตขององค์กรเป็นไปด้วยความปลอดภัยและต่อเนื่อง

บริการอินเทอร์เน็ตความเร็วสูงผ่านสายโทรศัพท์ (ADSL)

เหมาะสำหรับบุคคลทั่วไปหรือองค์กรขนาดกลางและขนาดย่อม
ด้วยความร่วมมือกับพันธมิตรหลากหลายในการให้บริการอินเทอร์เน็ตความเร็วสูงทั้งในกรุงเทพมหานคร
และต่างจังหวัด เพื่อนำเสนอบริการที่มีคุณภาพ
พร้อมบริการเสริมรองรับความต้องการของลูกค้าในแต่ละกลุ่มอย่างครบครัน

บริการอินเทอร์เน็ตความเร็วสูงผ่านดาวเทียม (Internet Broadband via Satellite)

ด้วยความโดดเด่นของระบบดาวเทียม
ส่งผลให้การเชื่อมต่ออินเทอร์เน็ตมีประสิทธิภาพในการกระจายข้อมูลหรือเนื้อหาได้พร้อมกันทั่วประเทศ
แม้ในพื้นที่ห่างไกล ปัจจุบัน ได้รับความนิยมเพิ่มมากขึ้นเป็นอย่างมาก เนื่องจากอัตราค่าบริการลดลง
หลังจากดาวเทียมไอพีสตาร์ (IPSTAR) เริ่มให้บริการในไตรมาสที่ 4 ของปี 2548

บริการอินเทอร์เน็ตผ่านสายโทรศัพท์ (Dial Up)

ด้วยจุดเด่นของซีเอส ล็อกซอินโฟ ที่มีจุดเชื่อมต่อกระจายอยู่ทั่วประเทศ
ทำให้สามารถใช้บริการอินเทอร์เน็ตได้ทุกแห่งที่มีสายโทรศัพท์ จึงสะดวกต่อการใช้งาน ปัจจุบัน
ให้บริการทั้งแบบรายเดือนสำหรับลูกค้าองค์กร
และแบบแพ็คเกจที่มีจำหน่ายตามร้านสะดวกซื้อหรือร้านค้าทั่วประเทศ นอกจากนี้
ยังมีบริการสั่งซื้อชั่วโมงอินเทอร์เน็ตผ่านโทรศัพท์มือถือหรือผ่านบัตรเติมเงิน 1-2-Call ได้อีกด้วย

บริการเสริมพิเศษ (Value Added Service)

-   International Roaming
    บริการเสริมสำหรับลูกค้าที่ต้องการใช้บริการอินเทอร์เน็ตในต่างประเทศ

-   My SMEs บริการอินเทอร์เน็ตผ่านสายโทรศัพท์ (Dial up)
    สำหรับองค์กรที่มีผู้ใช้งานอินเทอร์เน็ตหรือใช้อีเมลจำนวนมาก
    และต้องการบริหารชั่วโมงการใช้งานอินเทอร์เน็ตด้วยตนเอง

-   VPN (Virtual Private Network)
    บริการสำหรับองค์กรที่ต้องการเชื่อมต่อเครือข่ายภายในอย่างประหยัด
    และมีประสิทธิภาพสูงผ่านเครือข่ายอินเทอร์เน็ต

-   E-Mail Solution บริการอีเมลแบบครบวงจร สำหรับองค์กรที่ไม่ต้องการบริหาร Mail
    Server ด้วยตนเอง

-   Managed Services บริการพิเศษสำหรับลูกค้าองค์กร
    โดยมีทีมผู้เชี่ยวชาญคอยให้คำปรึกษาและดูแลระบบสารสนเทศของลูกค้าผ่านทางอินเทอร์เน็ต
    ครอบคลุมไปถึงบริการจัดการปัญหาทางด้านความปลอดภัยของข้อมูล เช่น การตรวจสอบ
    การป้องกันและกำจัดไวรัส การกรองอีเมลที่ไม่พึงประสงค์ (Spam Mail Filtering)

บริการศูนย์ข้อมูลอินเทอร์เน็ต (Internet Data Center)

บริการศูนย์ข้อมูลอินเทอร์เน็ตคุณภาพ โดยเชื่อมต่อกับวงจรสื่อสัญญาณในและต่างประเทศ
ด้วยวงจรไฟเบอร์ออพติดความเร็วสูง ขนาดระดับ Gigabit
และบริหารจัดการสภาพแวดล้อมโดยทีมวิศวกรผู้เชี่ยวชาญ
เพื่อให้มีความต่อเนื่องและปลอดภัยสูงสุดแก่ลูกค้า

การตลาด

CSL มุ่งเน้นการให้บริการอินเทอร์เน็ตคุณภาพสูง
โดยการทั้งในด้านการใช้งานเทคโนโลยีเครือข่ายและบริการหลังการขายเพื่อเพิ่มปริมาณการใช้และขยายฐานกลุ่มผู้ใช้บริการ
โดยไม่มีนโยบายการแข่งขันทางด้านราคา

3.2.1.2 สิทธิและข้อจำกัดในการประกอบธุรกิจ

1) สิทธิให้ดำเนินการเป็นผู้ให้บริการอินเตอร์เน็ต

ในปี 2540 CSL ได้รับสิทธิจากการสื่อสารแห่งประเทศไทย (กสท.)
ให้เป็นผู้ให้บริการอินเตอร์เน็ตเชิงพาณิชย์ทั้งเครือข่ายภาคพื้นดินและผ่านดาวเทียมเป็นระยะเวลา
10 ปี สิ้นสุดปี 2550 และ Loxserve ซึ่งเป็นบริษัทย่อยของ CSL
ได้รับสิทธิดำเนินการให้บริการอินเตอร์เน็ตจาก กสท. เป็นระยะเวลา 10 ปี สิ้นสุดปี 2549 โดย
CSL และ Loxserve
มีหน้าที่ในการจัดหาอุปกรณ์เพื่อให้บริการและจะต้องโอนกรรมสิทธิ์ในอุปกรณ์เพื่อการรับส่งสัญญาณให้แก่กสท.
ภายหลังติดตั้งเสร็จ

3.2.2 บริการอินเตอร์เน็ต ดำเนินการโดย บจ. ชิน บรอดแบนด์ อินเตอร์เน็ต (ประเทศไทย)

3.2.2.1 ลักษณะของผลิตภัณฑ์หรือบริการ

บริการให้คำปรึกษาและติดตั้งระบบสำหรับเครือข่ายบรอดแบนด์แบบครบวงจร (System
Integration)

SBI ดำเนินธุรกิจเป็นที่ปรึกษาและให้บริการวางระบบ Application หรือ Solution
ต่างๆผ่านเครือข่ายบรอดแบนด์แบบทั้ง Landline และ Satellite ครบวงจร
โดยลักษณะให้บริการจะเริ่มตั้งแต่การรับฟังความต้องการของลูกค้า
เพื่อนำมาปฏิบัติให้ได้ตามความต้องการของบริการต่างๆ โดยเน้นบริการที่ใช้บรอดแบนด์
แอพพลิเคชั่นของ IPSTAR เช่น

1.  การให้บริการ Platform เช่น My IPTV บริการ VDO Conference

2.  System Integration

    a.  การนำเสนอเนื้อหา Multimedia Content แบบ Multicast , FTP(File
        Transfer) หรือ On Demand การถ่ายทอดเนื้อหาต่างๆ หรือการอบรมทางไกลผ่าน
        Broadband Internet ทั้ง Landline และ Satellite

    b.  การรายงานข่าวเคลื่อนที่ผ่านดาวเทียม SNG (Satellite News Gathering)

ลักษณะรายได้

1.  ลักษณะรายได้ของบริการเป็นการเรียกเก็บจากบริการทีมถ่ายทอด

2.  รายได้จากการขายอุปกรณ์ชุดรับสัญญาณ และ/หรือ ระบบ

3.  ค่าช่องสัญญาณถ่ายทอดต่อครั้งหรือรายเดือน

4.  ค่า Software ต่อครั้งหรือรายเดือน

5.  ค่าดำเนินการติดตั้งระบบ

บริการเนื้อหา (Content) สำหรับเครือข่ายบรอดแบนด์ 

บริการ IPTV on demand เป็นบริการเรียกชมเนื้อหา สาระจากรายการของสถานีโทรทัศน์ไทย
และรายการอื่นๆ ในรูปแบบ Multimedia Streaming On Demand ผ่านเว็บไซต์
www.ip-tv.tv ด้วยคุณภาพอินเตอร์เนตระดับ 256 Kbps ขึ้นไป มีบริการดังนี้

-   Unlimited Package Oversea Price: สำหรับสมาชิกที่อยู่ต่างประเทศ
    สามารถเรียกชมได้ไม่จำกัดจำนวนครั้งมีแบบประเภท 1, 3, 6 และ 12 เดือน

-   Unlimited Package Thai Price: สำหรับสมาชิกที่อยู่ในไทย
    สามารถเรียกชมได้ไม่จำกัดจำนวนครั้งมีแบบประเภท 1, 3, 6 และ 12 เดือน

-   Pay Per Day: สำหรับสมาชิกที่อยู่ต่างประเทศ สามารถเลือกได้แบบ 1, 2, 4, 8 และ
    15 วัน

ลักษณะของรายได้

  1. รายได้จากการชำระแบบต่อครั้ง : เป็นรายได้จากบริการ iPTV On Demand ประเภท
  Unlimited Package และ Pay Per Day

บริการ Platform

ลักษณะการให้บริการ

บริการจำหน่ายและให้เช่าใช้ Platform หรือ ระบบที่ทาง SBI ได้พัฒนาขึ้น เช่น IPTV
Channel ช่องโทรทัศน์บนเครือข่ายอินเตอร์เน็ต, ระบบ E-Learning
ซึ่งเหมาะสำหรับการนำเสนอเนื้อหาประเภทการเรียนการสอน รวมทั้งการอบรมต่างๆ หรือ
Multimedia Streaming Platform ซึ่งใช้ในการถ่ายทอดเนื้อหาอื่นๆ ที่เป็น Video หรือ
Audio ผ่านเครือข่ายอินเตอร์เน็ต รวมถึงการถ่ายทอดสถานีวิทยุต่างๆ ฯลฯ ซึ่ง Platform และ
Application ต่างๆ
ที่ได้พัฒนานี้มีความเหมาะสมอย่างมากกับการใช้งานกับบรอดแบนด์อินเตอร์เน็ต

ลักษณะรายได้ 

  1. รายได้จากการชำระแบบต่อครั้ง : จากการซื้อระบบ Platform IPTV Channel ,
  E-Learning & E-Presentation หรือเช่าใช้ ตามวาระ

  2. รายได้แบบรายเดือน : เป็นรายได้จากค่าบริการให้เช่าใช้ระบบ Platform
  แบบรายเดือนต่อเนื่อง

3.2.2.2 การตลาดและการแข่งขัน

ภาวะอุตสาหกรรมและการแข่งขัน

1)  บริการ System Integration

  ปัจจุบันผู้ให้บริการด้านการถ่ายทอดสดการประชุมที่เป็นการสื่อสารแบบ 2 ทาง
  ซึ่งในปัจจุบันยังไม่มีผู้ให้บริการรายอื่นที่ให้บริการเช่นเดียวกัน
  แต่มีบริการในลักษณะอื่นที่ใกล้เคียงกัน อย่างไรก็ตาม SBI มีข้อได้เปรียบคู่แข่งขัน คือ
  มีการพัฒนาระบบมาเป็นเวลานาน
  และมีความเข้าใจและเชี่ยวชาญในเทคโนโลยีเนื่องจากมีบริษัทใหญ่เป็นผู้ให้บริการเครือข่ายดาวเทียมความเร็วสูงไอพีสตาร์
  จึงทำให้มีความแตกต่างจากผู้ให้บริการรายอื่น นอกจากนั้น ยังได้ให้บริการ System
  Integration ที่เป็นการให้บริการที่เหมาะสมกับความต้องการของลูกค้าแต่ละราย เช่น
  การติดตั้งชุดอุปกรณ์รับสัญญาณแบบสื่อสารทางเดียว
  ให้เป็นช่องทางส่วนตัวของลูกค้าในการถ่ายทอดการประชุมภายใน เป็นต้น

  สำหรับบริการ System Integration นั้น เป็นบริการที่มีผู้ให้บริการหลายเจ้าในตลาด
  แต่ละเจ้าอาจจะมีประสิทธิภาพหรือความชำนาญในเทคนิคเฉพาะด้าน SBI
  จึงอาศัยความได้เปรียบในด้านเทคโนโลยี บรอดแบนด์ โดยเฉพาะบรอดแบนด์ผ่านดาวเทียม
  ซึ่งมีบริษัทในเครือด้วยกันอย่าง SSA หรือ CSLoxinfo เป็นผู้สนับสนุน
  ทำให้มีความน่าเชื่อถือและมีความเชี่ยวชาญในด้านนี้โดยตรง อีกทั้งบริการที่มีค่อนข้างหลากหลาย
  สามารถเป็นผู้ให้บริการที่ครบวงจรได้ในเจ้าเดียว
  เป็นการช่วยอำนวยความสะดวกให้ลูกค้าได้มาก

  SNG (Satellite News Gathering)

  เป็นบริการในการรับส่งสัญญาณ IP เป็น Data, VDO และสัญญาณเสียง แบบ Two Way
  communication จากจุดต่างๆ กลับมายังสำนักงานใหญ่(โดยมากใช้ในสถานีโทรทัศน์เพื่อส่งข่าว
  หรือรายการกลับจากท้องที่ต่างๆ) ผ่านอุปกรณ์เล็ก ขนาด 1.2 เมตร
  และมีความความสะดวกรวดเร็วในการใช้งาน รวมถึงมี Application ที่หลากหลาย โดย SNG
  จะช่วยให้สาขาต่างๆส่ง DATAกลับมายังสำนักงานใหญ่ได้อย่างรวดเร็ว
  โดยเป็นทั้งการส่งทีละสาขาหรือทยอยส่งพร้อมๆกัน จากพื้นที่ต่างๆ ทั่วประเทศ

บริการเนื้อหา (Content) สำหรับเครือข่ายบรอดแบนด์

เป็นบริการที่มีคู่แข่งได้แก่เว็บไซต์ของสถานีโทรทัศน์นั้นๆ เอง ที่ให้เข้ามาชมได้ฟรี ทั้งที่ชมสด
และเว็บของผู้ให้บริการอื่นๆ ที่เป็นการเรียกชมย้อนหลังก็มีการเก็บค่าเข้าชมในราคาที่ต่ำกว่า IPTV
นอกจากนั้นผู้ให้บริการอินเตอร์เน็ตเอง ก็หันมาร่วมมือกับเจ้าของเนื้อหาต่างๆ
เพื่อเป็นบริการเสริมให้กับลูกค้าบรอดแบนด์ของตนอีกด้วย แต่ IPTV on demand
มีข้อได้เปรียบที่เก็บรวบรวมเนื้อหาของรายการจากสถานีต่างๆ ไว้ให้ชมมากกว่า 15,000 ชั่วโมง
และยังคงเก็บรายการสำคัญๆ ไว้อย่างต่อเนื่อง
จึงมีเนื้อหาให้เรียกชมมากและหลากหลายกว่าเว็บไซต์ของผู้ให้บริการอื่นๆ

3) บริการ Platform

บริการบางส่วนมีความใหม่สำหรับประเทศไทย เช่น IPTV Channel
และต้องการเจ้าหน้าที่ดูแลทำให้มีกลุ่มจำนวนลูกค้าที่จำกัด ส่วนบริการ E - Learning นั้น
สถาบันการศึกษา หรือหน่วยงานที่เกี่ยวข้องมักจะมีฝ่าย MIS
ที่เป็นผู้ดูแลระบบและเขียนโปรแกรมขึ้นมารองรับอยู่แล้ว ทำให้ไม่สนใจมาซื้อหรือเช่าใช้ระบบของ
SBI แต่ข้อดีของ Platform คือสามารถนำไปปรับประยุกต์ให้เข้ากับบริการอื่นๆ ได้ เช่น
การนำเสนอสินค้าหรือบริการของลูกค้า สำหรับ E - Learning Platform
หรือเพื่อเป็นสถานีบนอินเทอร์เน็ต กับ IPTV Channel
ที่ลูกค้าสามารถบริหารเวลาเพื่อใช้ในการลงโฆษณาได้

การตลาด

1.  พัฒนาผลิตภัณฑ์และบริการใหม่ๆ ใช้เทคโนโลยีใหม่ที่มีความต้องการใช้ Bandwidth เช่น
    Internet TV, SNG, File Transferเพื่อกระตุ้นให้เกิดการใช้ บรอดแบนด์
    ในทางอ้อมและใช้ระบบไอพีสตาร์ หรือไทยคม มากยิ่งขึ้น

2.  ใช้เครื่องมือทางการตลาด เช่นการขายตรงโดยทีมขาย การสาธิตสินค้า และMedia ต่างๆ
    เน้นการทำ Direct Marketing กับกลุ่มลูกค้าเป้าหมาย

3.  ปรับปรุงและพัฒนาผลิตภัณฑ์และบริการใหม่ๆ
    ให้เหมาะสมกับความต้องการและความพึงพอใจของลูกค้ามากขึ้น

4.  ทำการประชาสัมพันธ์อย่างมีประสิทธิภาพและตรงเป้าหมายเพื่อให้กลุ่มลูกค้าได้รู้จักกับผลิตภัณฑ์และบริการของบริษัทฯ
    มากขึ้น

3.2.2.3 ลักษณะลูกค้าและความสัมพันธ์ระหว่างลูกค้ากับ บริษัท ชิน บรอดแบนด์ จำกัด

บริการ System Integration

กลุ่มลูกค้าของ System Integration ได้แก่ องค์กรหรือหน่วยงานทั้งของภาครัฐบาล รัฐวิสาหกิจ
และเอกชน ที่มีสาขากระจายอยู่ทั่วปะเทศ หรือสถาบัน ธุรกิจขายตรง หรือกลุ่มสหกรณ์ต่างๆ
ที่มีการจัดการประชุม อบรมหรือสัมมนาภายในองค์กรอยู่เป็นประจำ ตลอดจนภาคอุตสาหกรรมต่างๆ
ไม่ว่าจะเป็นการท่องเที่ยวหรือโรงแรม สำนักข่าวต่างๆ เป็นต้น ในส่วนบริการ SNG
กลุ่มลูกค้าจะเป็นสถานีโทรทัศน์ หรือผู้ผลิตรายการรายใหญ่

ความสัมพันธ์ระหว่างลูกค้าเป็นลักษณะแบบผู้ใช้บริการกับผู้ให้บริการ โดยมีสัญญาหรือไม่มีสัญญาก็ได้

บริการ IPTV on Demand: กลุ่มลูกค้า คือ
ผู้ใช้อินเตอร์เน็ตบรอดแบนด์และกลุ่มลูกค้าคนไทยในอเมริกา

3.2.2.4 สิทธิและข้อจำกัดในการประกอบธุรกิจ

1)  บัตรส่งเสริมการลงทุน

  ไม่มี

2)  สิทธิอื่นๆ

  ไม่มี

3)  ข้อจำกัดในการประกอบธุรกิจ

  ไม่มี

3.3 บริการธุรกิจโทรศัพท์

บริษัทฯ มีการให้บริการธุรกิจโทรศัพท์ผ่านการลงทุนใน Shenington Investments Pte Ltd.
(“Shenington”) ซึ่งประกอบธุรกิจหลักโดยการถือหุ้นในบริษัทอื่น (Holding Company)
ที่จดทะเบียนในประเทศสิงคโปร์ ปัจจุบันมีกิจการในเครือ 2 บริษัท คือ บริษัท กัมพูชา ชินวัตร
จำกัด และ บริษัท ลาว เทเลคอมมิวนิเคชั่นส์ จำกัด

3.3.1 บริษัท กัมพูชา ชินวัตร จำกัด (“CamShin”)

3.3.1.1 ลักษณะผลิตภัณฑ์หรือบริการ

1)  ลักษณะบริการ

  CamShin ดำเนินกิจการโทรคมนาคมดังนี้

-   โทรศัพท์เคลื่อนที่ (Cellular Phone) ภายใต้ระบบ Digital Phone Services (GSM)
    900 และ 1800 MHz ในประเทศกัมพูชา

-   บริการอินเตอร์เน็ต ภายใต้ชื่อ CamShin.net เป็นการให้บริการทั้ง WiFi และ Dial-up

-   CamShin ได้ขยายเครือข่ายอย่างต่อเนื่องจนปัจจุบันมีความสามารถพร้อมให้บริการได้
    190,000 รายทั่วประเทศ

-   CamShin ได้นำระบบ CDMA450 มาให้บริการโทรศัพท์เคลื่อนที่
    และโทรศัพท์พื้นฐานเพื่อทดแทนระบบ 450 MHz และ WLL 1800 MHz โดยการให้
    บริการนี้จะครอบคลุมพื้นที่ 24 จังหวัดทั่วประเทศ

2)  ลักษณะรายได้ ของบริษัทฯ สามารถจำแนกได้ดังนี้

-   ค่าบริการโทรศัพท์ต่อนาที

-   ค่าใช้เลขหมายต่อเดือน

-   ค่าขายเครื่องรับโทรศัพท์

-   ค่าบริการอินเตอร์เน็ตรายเดือน

3.3.1.2 การตลาดและการแข่งขัน

ภาวะอุตสาหกรรมและการแข่งขัน

ตลาดธุรกิจทางด้านโทรคมนาคมในประเทศกัมพูชามีการแข่งขันค่อนข้างสูง
เนื่องจากระบบโทรคมนาคมของ ประเทศกัมพูชายังไม่ได้รับการพัฒนามากนัก
อัตราการกระจายของผู้ใช้โทรศัพท์ยังอยู่ในอัตราที่ต่ำ ประชากรส่วนใหญ่ของประเทศกัมพูชาที่มีราว
14 ล้านคนนิยมใช้โทรศัพท์เคลื่อนที่มากกว่า โดยในปี 2536
ประเทศกัมพูชาเป็นประเทศแรกในโลกที่จำนวนผู้ใช้โทรศัพท์เคลื่อนที่มีสูงกว่าจำนวนผู้ใช้โทรศัพท์พื้นฐาน
จากข้อมูลของกระทรวงไปรษณีย์และโทรคมนาคมของประเทศกัมพูชา (Ministry of Post and
Telecommunication: MPTC) ณ สิ้นปี 2548
ประเทศกัมพูชามีจำนวนผู้ใช้โทรศัพท์(รวบรวมจากผู้ให้บริการรายใหญ่ 4 รายแรก) ประมาณ 0.97
ล้านคน ปัจจุบันประเทศกัมพูชามีผู้ให้บริการระบบโทรศัพท์ทั้งหมดจำนวน 9 ราย ดังนั้น
การแข่งขันภายในอุตสาหกรรมจึงขึ้นอยู่กับการขยายเครือข่าย
เพื่อให้ครอบคลุมในพื้นที่ที่มีความต้องการใช้บริการ ปัจจุบัน CamShin มีส่วนแบ่งตลาดเป็นอันดับ 2
โดยคู่แข่งรายสำคัญ คือ CamGSM (Mobitel) มีส่วนแบ่งตลาดเป็นอันดับ 1 และ CASACOM
มีส่วนแบ่งตลาดเป็นอันดับ 3 CamShin
มีโครงการที่จะเพิ่มพื้นที่การให้บริการให้ครอบคลุมทั่วประเทศให้มากยิ่งขึ้นจากเดิมที่มีอยู่และขยายโครงข่ายของระบบโทรศัพท์ให้สามารถครอบคลุมพื้นที่ได้มากขึ้นโดยอยู่ภายใต้เงื่อนไขที่สามารถดำเนินธุรกิจให้มีผลตอบแทนได้สูงที่สุด

การตลาด

บริษัทฯ มุ่งเน้นการขยายโครงข่ายเพื่อขยายพื้นที่ให้บริการครอบคลุมทุกจังหวัดทั่วประเทศ และ
มุ่งเน้นการให้ บริการที่มีคุณภาพโดยมีการจัดตั้งหน่วยงานบริการลูกค้า (Customer Service and
Call Center)
พร้อมกับได้ขยายสำนักงานให้บริการออกไปยังต่างจังหวัดเพื่ออำนวยความสะดวกแก่ลูกค้าในการใช้สินค้าและ
บริการของบริษัทฯ และเนื่องจากการแข่งขันที่สูงขึ้นในปัจจุบัน
นอกจากการพัฒนาผลิตภัณฑ์และบริการแล้ว บริษัทฯ มี รายการส่งเสริมการขายเป็นระยะๆ
ทั้งแก่ผู้ใช้บริการและผู้แทนจำหน่ายในต่างจังหวัดเพื่อกระตุ้นยอดขาย

3.3.1.3 ลักษณะของลูกค้าและความสัมพันธ์กับลูกค้า

ลูกค้าของ CamShin ประกอบไปด้วย กลุ่มประชาชนทั่วไป องค์กรธุรกิจระหว่างประเทศ
บริษัททั่วไปและองค์กรต่างๆ ของรัฐโดยลูกค้าส่วนใหญ่เป็นรายย่อย

3.3.1.4 สิทธิและข้อจำกัดในการประกอบธุรกิจ

CamShin ได้รับสัมปทานจากรัฐบาลกัมพูชาโดยกระทรวงไปรษณีย์และโทรคมนาคม ภายใต้สัญญา
วันที่ 4 มีนาคม 2536 และสัญญาฉบับแก้ไขฉบับวันที่ 4 มีนาคม 2540 เป็นระยะเวลา 35 ปี
เมื่อครบอายุสัมปทานในปี พ.ศ. 2571 บริษัท กัมพูชา ชินวัตร จำกัด
จะต้องโอนทรัพย์สินทั้งหมดให้แก่รัฐบาลกัมพูชาและภายใต้สัญญาสัมปทานนี้ CamShin
จะต้องนำส่งรายได้ตลอดอายุระยะเวลาสัมปทาน ในเดือนกรกฎาคม 2547
รัฐบาลกัมพูชาได้ปรับลดอัตราผลประโยชน์ตอบแทนรายปี โดยตั้งแต่วันที่ 22 กรกฎาคม 2547 –
2549 มีอัตราผลประโยชน์ตอบแทนที่ร้อยละ 7 ของรายได้ก่อนหักค่าใช้จ่าย จากเดิม ร้อยละ 11
และ ตั้งแต่ปี 2550 เป็นต้นไปในอัตราร้อยละ 10 (เดิม 2550-2554 ร้อยละ 13 และ 2555
เป็นต้นไป ร้อยละ 16) (สรุปรายละเอียดของสัญญาสัมปทานตามเอกสารแนบ 4)

3.3.2 บริษัท ลาว เทเลคอมมิวนิเคชั่นส์ จำกัด (“LTC”)

3.3.2.1 ลักษณะผลิตภัณฑ์หรือบริการ

1) ลักษณะบริการ

LTC ได้รับสิทธิในการบริการด้านโทรคมนาคมในสาธารณะรัฐประชาธิปไตยประชาชนลาว
(“สปป.ลาว”) เพื่อดำเนินกิจการโทรคมนาคม ซึ่งมีรายละเอียดดังนี้

-   โทรศัพท์โครงข่ายพื้นฐาน (Public Switched Telephone Network (PSTN))

-   บริการโทรศัพท์พื้นฐานไร้สายระบบ CDMA-450

-   โทรศัพท์เคลื่อนที่ (Digital Phone Service (GSM) 900)

-   โทรศัพท์สาธารณะ (Public Phone)

-   บริการเครือข่ายอินเตอร์เน็ต

-   โทรศัพท์ระหว่างประเทศ (International Call)

  2) ลักษณะรายได้ของ LTC สามารถจำแนกได้ ดังนี้

-   ค่าบริการโทรศัพท์ภายในประเทศและต่างประเทศต่อนาที

-   ค่าใช้เลขหมายต่อเดือน

-   ค่าขายเครื่องรับโทรศัพท์

3.3.2.2 การตลาดและการแข่งขัน

ภาวะอุตสาหกรรมและการแข่งขัน

สิทธิคุ้มครองการลงทุนโดยสามารถให้บริการโดยไม่มีคู่แข่งขันของ LTC หมดลงในปี 2544
ซึ่งการเข้ามาของผู้ให้บริการรายใหม่ๆ เป็นผลให้เกิดการแข่งขันด้านราคา
อย่างไรก็ตามปัจจุบันยังไม่มีผู้ประกอบการรายใดที่เป็นคู่แข่งขันที่สำคัญ
เนื่องจากธุรกิจโทรคมนาคมต้องใช้เงินลงทุนสูงและต้องใช้เวลาในการวางโครงสร้างพื้นฐานและเครือข่าย

ระบบโทรคมนาคมในประเทศลาวยังไม่ได้รับการพัฒนามากนัก
เนื่องจากอยู่ในช่วงการวางรากฐานระบบสาธารณูปโภค
ประเทศลาวมีจำนวนผู้ใช้บริการโทรศัพท์ประมาณ 0.67 ล้านคน โดยในปี 2548
มีอัตราการเติบโตของจำนวนผู้ใช้โทรศัพท์ประมาณ 62% ในปี 2548
ตลาดโทรศัพท์มือถือในประเทศลาวมีการขยายตัวมากเป็นผลเนื่องมาจากมีเครื่องโทรศัพท์
(Handset) มือสองราคาถูกจากประเทศไทยส่งเข้าไปขายในประเทศลาว
ซึ่งทำให้ผู้ให้บริการโทรศัพท์เคลื่อนที่ในประเทศได้ทำการส่งเสริมการขายเจาะกลุ่มผู้มีรายได้น้อย
และ กลุ่มวัยรุ่นมากขึ้น ส่งผลให้จำนวนผู้ใช้บริการโทรศัพท์เคลื่อนที่ประเภท Prepaid เพิ่มขึ้น

ปัจจุบันประเทศลาวมีผู้ให้บริการโทรศัพท์พื้นฐาน 3 รายคือ LTC ETL และ LAT
และมีผู้ให้บริการโทรศัพท์เคลื่อนที่ 4 รายคือ LTC, ETL, LAT และ Millicom โดย LTC
ยังคงมีส่วนแบ่งเป็นอันดับ 1 ETL เป็นอันดับ 2 และ Millicom เป็นอันดับ 3 (ETL และ LAT
เป็นหน่วยงานของรัฐบาล และ Millicom เป็นบริษัทเอกชน)

การตลาด

LTC ได้เตรียมการเพื่อรองรับการแข่งขันที่จะเกิดขึ้นในอนาคต
โดยบริษัทมุ่งเน้นการขยายโครงข่ายอย่างเหมาะสมเพื่อขยายพื้นที่และโครงข่ายให้บริการและมุ่งเน้นการให้บริการที่มีคุณภาพโดยมีการจัดตั้งหน่วยงานบริการลูกค้า
(Customer Service and Call Center)
เพื่ออำนวยความสะดวกแก่ลูกค้าในการใช้สินค้าและบริการของบริษัทและบริษัทมีรายการส่งเสริมการขายเป็นระยะๆ
แก่ผู้ใช้บริการ

3.3.2.3 ลักษณะของลูกค้าและความสัมพันธ์กับลูกค้า

ลูกค้าของ LTC ประกอบไปด้วย กลุ่มประชาชนทั่วไป, องค์กรธุรกิจระหว่างประเทศ, บริษัททั่วไป
และองค์กรต่างๆ ของรัฐ โดยลูกค้าส่วนใหญ่เป็นรายย่อย

3.3.2.4 สิทธิและข้อจำกัดในการประกอบธุรกิจ

LTC เป็นกิจการร่วมค้าได้รับสิทธิในการบริการด้านโทรคมนาคมใน สปป.ลาว เป็นระยะเวลา 25
ปี ตั้งแต่ปี 2539 ถึง ปี 2564 เมื่อครบกำหนด 25 ปี ตามสัญญาร่วมทุน บริษัทฯ
ต้องโอนหุ้นของบริษัทฯ ในกิจการร่วมค้าให้แก่รัฐบาลของ สปป.ลาว โดยไม่คิดค่าตอบแทนใดๆ และ
เนื่องจากเป็นกิจการร่วมค้า LTC ไม่ต้องนำส่งส่วนแบ่งรายได้ให้แก่รัฐบาล สปป. ลาว เพราะ
สปป.ลาวจะได้รับผลตอบแทนในรูปของเงินปันผลจากการร่วมทุนโดย LTC
มีนโยบายเงินปันผลเช่นเดียวกับบริษัทฯ และ LTC
ได้ประกาศจ่ายเงินปันผลให้แก่ผู้ถือหุ้นสำหรับผลประกอบการปี 2548 จำนวน 6 ล้านเหรียญสหรัฐ
(สรุปรายละเอียดของสัญญาร่วมทุนตามเอกสารแนบ 4)

3.4 บริการธุรกิจบริการจัดพิมพ์และเผยแพร่สมุดโทรศัพท์

บริษัทฯ มีการให้บริการธุรกิจบริการจัดพิมพ์และเผยแพร่สมุดโทรศัพท์ ผ่านการลงทุนของ CSL
ในบริษัท เทเลอินโฟ มีเดียจำกัด (“TMC”) เดิมชื่อบริษัท ชินวัตร ไดเร็คทอรี่ส จํากัด

(โปรดอ่านรายละเอียดเพิ่มเติมได้จากแบบแสดงรายงานข้อมูลประจำปี 2548 ของ ซีเอส
ล็อกซอินโฟ ซึ่งสามารถดาวน์โหลดได้ที่ www.sec.or.th)

3.4.1 บริษัท เทเลอินโฟ มีเดีย จํากัด (“TMC”)

บริษัทเทเลอินโฟ มีเดีย ดำเนินธุรกิจบริการสื่อโฆษณาผ่านสมุดรายนามผู้ใช้โทรศัพท์หน้าเหลือง
และจัดทำสมุดรายนามในรูปแบบอื่นๆ นอกจากนี้ ยังให้บริการข้อมูลรายชื่อผู้ใช้โทรศัพท์
รวมทั้งบริการข้อมูลทั่วไป ทั้งสาระบันเทิง ผ่านการใช้โทรศัพท์ในการสอบถามข้อมูล

3.4.1.1 ลักษณะผลิตภัณฑ์หรือบริการ

ปจจุบัน TMC มีธุรกิจหลักคือ ธุรกิจสมุดโทรศัพทฉบับธุรกิจ Yellow Pages ซึ่ง ไทยแลนด์
เยลโล่เพจเจส เป็นแหล่งรวมข้อมูลสินค้าบริการกว่า 3,000 หมวดธุรกิจ ครอบคลุมกว่า 600,000
ร้านค้า มากที่สุดในประเทศไทยที่ผู้บริโภคสามารถเลือกเข้าถึงได้ตามความสะดวกและความคุ้นเคย
ด้วยการ พลิก สมุดหน้าเหลือง ไทยแลนด์ เยลโล่เพจเจส หรือ โทร หน้าเหลือง 1188 ไทยแลนด์
เยลโล่เพจเจส หรือ คลิกสมุดหน้าเหลืองออนไลน์ www.yellowpages.co.th
โดยมีรายไดจากการใหบริการโฆษณาในสมุดหนาเหลืองของบริษัทและหางรานตางๆ
โดยเฉพาะบริษัทที่มีธุรกิจขนาดเล็กและกลาง หรือ SME นอกจากนี้ TMC
ยังมีรายไดจากการใหบริการโฆษณาในสมุดรายนามผูใชโทรศัพทเฉพาะธุรกิจ (Special
Directories) ตัวอยางเชน กลุมธุรกิจสงออก
คูมือซื้อขายอุตสาหกรรมอาหารและเครื่องดื่ม และคูมือทองเที่ยวไทย เปนตน
นอกจากนี้ยังมีธุรกิจอื่นๆ ที่ใหบริการไดแกการใหบริการ Audiotex 1900 TMC Service
ซึ่งเปน บริการการใหขอมูลทางโทรศัพทและโทรสาร และการใหบริการจัดพิมพ
และจัดทําสื่อสงเสริมการขายประเภท ตางๆ เชน CD-ROM
ที่บรรจุขอมูลของสินคาประเภทตางๆ และ บริการ Call Center เปนตน

3.4.1.2 การตลาดและการแข่งขัน

จากกระแสโลภาภิวัตน์
ทำให้เกิดการตื่นตัวของการใช้งานบริการอินเทอร์เน็ตกันอย่างแพร่หลายทั่วโลก
มีผู้ใช้ประโยชน์จากอินเทอร์เน็ตในการสืบค้นข้อมูลออนไลน์เป็นจำนวนมาก
ก่อให้เกิดธุรกิจบริการสืบค้นข้อมูลหรือเรียกว่า Search Engine
และธุรกิจบริการค้าขายผ่านอินเทอร์เน็ต หรือ E-commerce

จากกระแสดังกล่าว บริษัทฯ มีแผนพัฒนารูปแบบการให้บริการทางด้านออนไลน์มากยิ่งขึ้น
เนื่องจากเล็งเห็นโอกาสการเติบโตของธุรกิจสื่อโฆษณาผ่าน Online Business ในอนาคต

3.4.1.3 สิทธิและข้อจำกัดในการประกอบธุรกิจ

1)  สิทธิภายใต้สัญญาสัมปทาน

  TMC ได้รับสัมปทานจาก ทศท. เป็นเวลา 10 ปี (ตั้งแต่ฉบับประจำปี 2539 ถึงฉบับประจำปี
  2548) ในการจัดพิมพ์สมุดรายนามผู้ใช้โทรศัพท์ในเขตนครหลวง เขตภูมิภาค
  และผู้ใช้โทรศัพท์เคลื่อนที่ และแจกจ่ายให้แก่ผู้ใช้โทรศัพท์และจัดพิมพ์ Yellow Pages
  และขายโฆษณาบน Yellow Pages (รายละเอียดเพิ่มเติมตามเอกสารแนบ 4)